ועדת החינוך, התרבות והספורט, כנסת 18, פרוטוקול מספר 600, 2012-04-24 11:00

אלכס מילר: רבותי, צהרים טובים.

אלכס מילר: התאריך היום הוא 24.4.2012.

אלכס מילר: רבותי, צהריים טובים.

אלכס מילר: התאריך היום הוא ה-24.4.2012, ב' באייר תשע"ב.

אלכס מילר: ואנחנו פותחים את הישיבה השנייה בסדר היום של ועדת החינוך.

אלכס מילר: הנושא הוא מנגנוני השיפוט של ההתאחדות לכדורגל וההחלטה להעביר ענישה על מכבי פתח תקווה לעונה הבאה, פרוטוקול מספר 600.

אלכס מילר: רבותי, זו הישיבה ה-300 שלי.

אלכס מילר: אנחנו מברכים את חברי הכנסת שנמצאים כאן, את יושב-ראש ועדת הכלכלה חבר הכנסת שאמה הכהן, וכמובן את חבר הכנסת דב חנין, שהם אותם חברי כנסת שמשתתפים בישיבות הקשורות לספורט בישראל.

אלכס מילר: יושבת-ראש שדולת הספורט חברת הכנסת תירוש מתנצלת בפני כל הנוכחים על כך שהיא לא היתה יכולה להגיע בגלל שהיא חלתה קצת.

אלכס מילר: אנחנו מאחלים לה החלמה מהירה.

אלכס מילר: רבותי, אנחנו מתכנסים כאן בעקבות האירוע המאוד אלים שהיה במשחק של מכבי פתח תקווה.

אלכס מילר: החלטתי על הישיבה, ואחר כך אני כבר לא מספיק.

אלכס מילר: אנחנו מחליטים על כינוס ישיבה בנושא אחד ושבוע לאחר מכן כבר יש את האירוע המזעזע במשחק בין בני לוד לבין רמת גן.

אלכס מילר: היה שם באמת משהו מזעזע.

אלכס מילר: אני רק יכול להגיד לכם שהיינו בכנס מאוד גדול בסופשבוע בו היו נוכחים אלף יהודים צעירים ברוסיה.

אלכס מילר: כשישבנו וחיכינו בשדה התעופה למטוס אנחנו שומעים ורואים פתאום בכל כלי התקשורת שלהם באמצע משחק בין ברצלונה לריאל על מה שקרה בין שתי הקבוצות האלה.

אלכס מילר: אלו הפנים של הספורט בישראל בתקשורת הזרה, וכך אנחנו נראים.

אלכס מילר: רבותי, אנחנו הגענו למצב אבסורדי.

אלכס מילר: אנחנו מתכנסים כאן כל שבוע-שבועיים על האירועים האלימים בספורט בישראל.

אלכס מילר: היינו מצפים לפחות מהשחקנים ומאותם האנשים שמנהלים את הקבוצות לשמש דוגמה נאותה לאותם אוהדים קיצונים שהיו מעורבים במקרה האלימות להם היינו עדים.

אלכס מילר: אבל פה אנחנו רואים דוגמאות הפוכות.

אלכס מילר: אנחנו רואים מצב שההורים כבר פוחדים לשלוח את הילדים שלהם לראות את המשחקים.

אלכס מילר: אנחנו מאבדים כאן דור שלם שבמקום להשתלב בספורט, בורח משם, ולא מתעניין בזה.

אלכס מילר: התמונות הזוועתיות שאנחנו רואים מהמגרשים מביאות את הספורט ואת הכדורגל בישראל למצב שזה כבר הופך להיות שדה קרב.

אלכס מילר: והכדורגל הופך לכדורגל רחוב ולא כדורגל ברמה בין-לאומית שהיינו רוצים להיות גאים בו.

אלכס מילר: זה גם קשור לכל אותן החלטות.

אלכס מילר: כאשר מנסים ללכת כל הזמן מסביב ולא מתמקדים בפתרון הבעיה אנחנו עוד נמשיך לראות אירועים מסוג זה.

אלכס מילר: חס וחלילה אנחנו עוד עלולים למצוא את עצמנו בטרגדיה לאומית בסגנון מצרים כאשר אירוע מסוג זה הופך למשהו שהוא בלתי ניתן לשליטה וההמונים מתחילים לרוץ לכיוון המגרש ואנשים נהרגים.

אלכס מילר: אני גם הצעתי בעבר ואמרתי שחייבים להרחיב את מנגנון הענישה וההרתעה מול כל המתפרעים במגרשים, וזה הדבר הראשון.

אלכס מילר: אני חושב שגם אי-אפשר להתעלם מכך שגם השחקנים עצמם חייבים לקחת חלק בכל מה שקשור להיבט ההסברה וההתנהגות.

אלכס מילר: הם אלו שנותנים דוגמה לאוהדים בהיבט ההתנהגותי, והם צריכים לחשוב פעמיים כאשר הם משתמשים באלימות כי שם הענישה צריכה להיות הרבה יותר כבדה.

אלכס מילר: כולם מסתכלים עליהם והם משמשים דוגמה גם לילדים וגם לאוהדים.

אלכס מילר: לא פלא שאנחנו הופכים להיות לחברה מאוד אלימה, ומכל הכיוונים אנחנו רואים את המקרים המזעזעים האלה.

אלכס מילר: יש כאלו שגם מצדיקים.

אלכס מילר: שמענו היום מה קרה בתיאטרון "הקאמרי" כאשר תלמידים התפרעו במהלך הצגת "גטו".

אלכס מילר: פתאום אני שומע מנהל בית ספר יוצא בכל כלי התקשורת ואומר: אין מה לעשות.

אלכס מילר: למה אתם מצפים כאשר הממשלה דוגלת במדיניות של כיבוש במקום התיישבות, כפי שהוא קרא לזה.

אלכס מילר: מנהל בית-הספר מצדיק את מה שהתלמידים עשו שם – זו הדוגמה.

אלכס מילר: אני חושב שכל המערכות שמתעסקות כאן בנוער ובילדים צריכות לקחת אחריות ולקבל החלטות ברורות.

אלכס מילר: לגבי כל מה שקשור במנגנוני שפיטה וכל מה שקשור בהנהלת ההתאחדות - רבותי, אנחנו כינסנו כאן ישיבה בה השתתף גם השופט בדימוס סטרשנוב.

אלכס מילר: אנחנו דיברנו על הדוח שלו ועל יישום הדוח שלו.

אלכס מילר: אני רואה שכל עוד מדובר על המצב, וכאשר אנחנו מתעסקים בעניין הניהול וההנהלה, זה תמיד נמצא איפשהו שם מאחור, ואף אחד לא מתעסק בזה בצורה משמעותית.

אלכס מילר: לא יעלה על הדעת שמקבלים החלטה סביב ההתפרעות שהיתה במשחק א', ואחרי שהכנסת מתכנסת, ערב לפני משנים את ההחלטה הזאת בגלל הלחץ הציבורי.

אלכס מילר: אני חושב שדווקא בעניין הזה חייב להיות ניתוק מכל מה שקשור, ומכל ניגודי העניינים שעלולים לקרות בין כל אלה שמנהלים את הגופים ואת העמותות שקשורות לספורט למנגנוני שיפוט.

אלכס מילר: מנגנוני השיפוט חייבים לפעול לפי התקנונים להשגת הרתעה מול אלו שיש באחריותם ובכוחם, כי אנחנו שמענו בעבר שהקבוצות לא יכולות לשלוט באוהדים.

אלכס מילר: אבל מה העניין פה לפחות מול השחקנים וחברי הנהלת הקבוצות?

אלכס מילר: וגם בעניין האוהדים.

אלכס מילר: גם שם ישנו מידע ברור שמתקבל על כך כי במשחק כך וכך יכולות להיות התפרעויות מצד אותם חוליגנים, והמידע הזה חייב לעבור למשטרה.

אלכס מילר: גם לגבי המשטרה דיברנו כאן לפני כמה שבועות.

אלכס מילר: רבותי, אם לא תתחילו לעצור ולהפעיל מנגנוני הרתעה נמשיך לראות את זה.

אלכס מילר: פשוט לא מפחדים ומצפצפים.

אלכס מילר: הם עושים מה שבראש שלהם.

אלכס מילר: בסופו של דבר, אם תמצאו את עצמכם באיזה אסון לאומי, כולם ישבו כאן ויגידו מה לעשות.

אלכס מילר: רבותי, אם עד עכשיו לא ראינו קבלת החלטות ברורות מצד מנגנונים שאחראים על התחום הזה, אם זה ההתאחדות לכדורגל, אם זה משטרת ישראל, אנחנו נפעל בחקיקה.

אלכס מילר: אני אציע לחברי הכנסת קודם כל לפעול בחקיקה בעניין דוח סטרשנוב.

אלכס מילר: שנית, בישיבה הקודמת דיברתי על החוק בעניין השגת הרתעה בהיבט של הכנסתם של אותם מתפרעים מאחורי הסורגים לפחות לתקופה של כמה ימים.

אלכס מילר: גם בעניין הזה חייבים לפעול.

אלכס מילר: גם בעניין הבדיקה.

אלכס מילר: אני אתייעץ עם חברי הכנסת בעניין הקמת מינהלת הליגה.

אלכס מילר: גם זה עניין שעלה על סדר-יומנו, וגם את העניין הזה אנחנו נבדוק.

אלכס מילר: אני נתבקשתי על-ידי חברי הכנסת לתת להם להתבטא בעניין שלטובתו התכנסנו וזאת לפני שנעביר את זכות הדיבור לכל האורחים.

אלכס מילר: אנחנו נשמע את כולם.

אלכס מילר: אני מברך את השלטון המקומי על כך שהוא התערב בסוגיה הזאת וקיבל החלטות.

אלכס מילר: חבר הכנסת שאמה, בבקשה.

אלכס מילר: אחריו חבר הכנסת דב חנין.

כרמל שאמה-הכהן: בוקר טוב, אדוני היושב-ראש ותודה רבה על זכות הדיבור.

כרמל שאמה-הכהן: כאשר מסתכלים על ההתאחדות לכדורגל לאורך זמן, ובטח בתקופה האחרונה, מבינים שהמערכת היא רקובה, אדוני היושב-ראש.

כרמל שאמה-הכהן: היא לא רק רקובה, אלא היא אפילו מרקיבה, ולא משנה מי יעמוד בראשה.

כרמל שאמה-הכהן: גם אם תשים בראשה את השופט בדימוס אהרון ברק, היא מערכת שתלך לכיוון לא טוב.

כרמל שאמה-הכהן: היא צריכה לעבור שינוי דרסטי.

כרמל שאמה-הכהן: אני מדמה את זה לכך שצריך להביא שופל לנקות את הכול ולבנות מחדש.

כרמל שאמה-הכהן: ניגוד העניינים עליו דיברת הוא שורש המחלה.

כרמל שאמה-הכהן: לא יכול להיות שבית הדין של ההתאחדות שאמור לייצר בסופו של דבר את הענישה, את ההרתעה ואת הסדר, יהיה תלוי.

כרמל שאמה-הכהן: הוא בית דין תלוי, ובית דין תלוי הוא בסוף בית דין תלוש מהמציאות.

כרמל שאמה-הכהן: כל מערכת האכיפה שם, אם זה תביעה ואם זה ייעוץ משפטי, תלויה אחת בשנייה בצורה כזאת, ואני חושב שאין לזה אח ורע.

כרמל שאמה-הכהן: כשאני מסתכל על מי בחרו לשים שם – את רוב הפרסונות אני לא מכיר באופן אישי – כשאני מסתכל על כבוד השופט בדימוס גרוס אז זה שופט שאני רואה אותו בהרבה ערכאות.

כרמל שאמה-הכהן: זו התנהלות בעייתית רצופה, התנהלות בעייתית רצופה.

כרמל שאמה-הכהן: מדובר בשופט מחוזי לשעבר.

כרמל שאמה-הכהן: אם הוא בטריבונל שיפוטי אחר מרשה לעצמו לשבת בחבר בית דין יחד עם אדם שמואשם בשוחד וזה לא מפריע לו, וב-2008 הוא נותן תגובה לעיתונאי שהוא יטפל בזה לאלתר, זה שופט שלא מכבד את עצמו ולא ראוי לשפוט אף אחד.

כרמל שאמה-הכהן: ולכן, כשאנחנו באים ואומרים: אם זה השופט שיושב שם, וזה שופט בדימוס שאמור לייצג את השיא של הניקיון וטוהר השיפוט, הוא שופט שיכול להרשות לעצמו לאורך שנים לשבת בטריבונאל שיפוטי, והטריבונאל השיפוטי הוא טריבונאל פנימי אצלי במפלגה, בליכוד.

כרמל שאמה-הכהן: אני יצאתי כנגד זה וגם התרעתי בפני כולם.

כרמל שאמה-הכהן: בהודעה לעיתונאי ששאל אותו שאילתא בשנת 2008, ואמר לו: אתה יודע שזה שיושב לצידך הוא מואשם בשוחד, הוא אמר: לא ידעתי, אבל אני אטפל בזה מייד.

כרמל שאמה-הכהן: מ-2008 ועד היום עברו ארבע שנים.

כרמל שאמה-הכהן: אז אם בוחרים באדם כזה לשבת, אז מה שווה כל בית-הדין.

כרמל שאמה-הכהן: בגלל זה אנחנו רואים שמורידים נקודות, מוסיפים נקודות, ופסקי הדין לפי כיוון הרוח – זה השורש.

כרמל שאמה-הכהן: ישבתי איתך כאשר ראינו את התמונות בערוץ הרוסי וראינו איך אנשים מסתכלים.

כרמל שאמה-הכהן: לא שמו את זה רק בצורה של הצגת אלימות, אלא עשו אותנו בדיחה.

כרמל שאמה-הכהן: שמו ברקע מוזיקה של צ'רלי צ'פלין.

כרמל שאמה-הכהן: הרבה אנשים שישבו סביבנו אבל הם לא ידעו מאיפה אנחנו היו בשוק.

כרמל שאמה-הכהן: הם לא הבינו מה הם רואים.

כרמל שאמה-הכהן: גם אנחנו מזדעזעים כשאנחנו רואים את זה.

כרמל שאמה-הכהן: כך זה היה נראה.

כרמל שאמה-הכהן: הנזק הוא גם ערכי-תדמיתי, גם פנימי, גם חיצוני, והוא גם כלפי הילדים שלי שצופים בכדורגל, והוא גם כלפי המבוגרים גם זה נוגע למעטפת, וגם לזה צריך לשים לב.

כרמל שאמה-הכהן: יש לנו את הוועדה המשותפת לכלכלה וחינוך שאחראית גם על תחום התקשורת.

כרמל שאמה-הכהן: לא הגיוני שבאולפני הספורט ינבלו את הפה ויתנהגו בבריונות.

כרמל שאמה-הכהן: זה משליך פנימה והחוצה.

כרמל שאמה-הכהן: אדוני היושב-ראש, צריך גם לקבוע נורמות שכל נושאי משרה, בין בהתאחדות, בעלי קבוצות, צריכים להיות כמו בתפקידים ציבוריים אחרים.

כרמל שאמה-הכהן: אלה הם אנשי ציבור.

כרמל שאמה-הכהן: הם צריכים להיות ללא רבב, עם עבר ללא דופי, ועם כללים מאוד מאוד ברורים.

כרמל שאמה-הכהן: כי מה שאנחנו רואים זה תופעה של הגירה שלילית מאוד ברורה של אנשים חיוביים מהתחום הזה של ניהול קבוצות הכדורגל, הבעלות על קבוצות הכדורגל, של העסקנות בספורט לטובת אנשים פחות חיוביים, בלשון המעטה.

כרמל שאמה-הכהן: זה מדרון שהשיפוע שלו הולך וגובר.

כרמל שאמה-הכהן: ככל שהתופעה הזאת גוברת, ככל שהמשקל הפחות חיובי שלה עולה, זה מושך פחות אנשים חיוביים, זה דוחף את הגורמים החיוביים יותר מהר החוצה, ובסוף ההתאחדות לכדורגל תהיה במקרה הטוב התאחדות לאלימות, ובמקרה הרע התאחדות לפשע מאורגן.

כרמל שאמה-הכהן: כשאתה רואה על מסך הטלוויזיה באמצע משחק בעיטות אז יש גם נורמה.

כרמל שאמה-הכהן: אני לא בטוח מה יותר קשה מבחינת האוהדים לראות, או בתפיסה בכלל של המערכת, האם שחקן שבועט בשחקן אחר או שחקן שבועט בעיטה כושלת ומחמיץ את השער.

כרמל שאמה-הכהן: לפעמים אתה לא מרגיש בהבדל.

כרמל שאמה-הכהן: הדברים האלה נסלחים והם עוברים.

כרמל שאמה-הכהן: צריכה להיות באמת מהומה רבתית כדי שאמות הסיפים ירעדו.

כרמל שאמה-הכהן: אבל גם בעיטה קטנה של שחקן בשחקן מבלי שיש מהומה במגרש זה בדיוק אותו הדבר כי זו הבעיטה שמתחילה את כל המהומה, וזה בדיוק הדבר שרואים אנשים.

כרמל שאמה-הכהן: זה מעורר פחות הד תקשורתי, אבל אסור לסלוח לדבירם האלה.

כרמל שאמה-הכהן: כמובן שישנה חובה ששוטרי משטרת ישראל יהיו בתוך המגרשים, ואין על כך ויכוח.

כרמל שאמה-הכהן: ברגעים מסוימים נראה כי זה אחד המקומות הראשונים בו הם צריכים להיות, ובטח במשחקים החמים.

כרמל שאמה-הכהן: אם לא יהיו שם שוטרים לא יהיה סדר.

כרמל שאמה-הכהן: סדרנים לא יכולים לעשות סדר, חברת אבטחה לא יכולה לעשות באמת סדר.

כרמל שאמה-הכהן: הם יודעים לשמור על סדר כל עוד יש סדר.

כרמל שאמה-הכהן: אבל כשאין סדר, רק שוטרים יודעים לעשות סדר.

כרמל שאמה-הכהן: יש צורך בשוטרים, ענישה והרתעה.

כרמל שאמה-הכהן: כל עוד ימשיכו להתנהג בסלחנות כלפי ההתאחדות, ובתוך ההתאחדות האחד כלפי השני, בסך הכול זה פוגע בסוף בכולם, וגם בהתאחדות.

כרמל שאמה-הכהן: בטווח הקצר זה אולי נראה להם נוח, ובטווח הבינוני נסבל, אבל בטווח הארוך זה בלתי נסבל.

כרמל שאמה-הכהן: זה חותר תחת כל מה שאנשי ההתאחדות רוצים, והם אנשים טובים.

כרמל שאמה-הכהן: אני חושב שליושב-ראש לוזון יש כוונות טובות.

כרמל שאמה-הכהן: אבל השיטה, והמבנה – ואמרתי, לא משנה מי היה לפניו ומי יהיה אחריו – אנחנו נראה את אותן התופעות.

כרמל שאמה-הכהן: תודה רבה, אדוני היושב-ראש.

אלכס מילר: תודה.

אלכס מילר: חבר הכנסת חנין, בבקשה.

דב חנין: תודה רבה לך, אדוני היושב-ראש, על כינוס הישיבה הזאת.

דב חנין: אדוני היושב-ראש, האמת היא שאת הישיבה כינסת עוד לפני הסבב האלים האחרון.

דב חנין: וטוב שכינסת את הישיבה הזאת וטוב שאנחנו נעסוק בסוגיה הזאת לא רק כאשר מתפתחות דרמות כל כך קיצוניות כמו שלצערנו ראינו בשבוע שעבר, אלא נעסוק בסוגיה הזאת באופן קבוע ועקבי ונייצר פתרונות.

אלכס מילר: חבר הכנסת חנין, אני רק רוצה להגיד לך שכמות הישיבות שעשתה הוועדה על נושא האלימות בכדורגל הוא יותר מכמות הישיבות בכל הנושאים ברצף שאנחנו עשינו הקשורים לחינוך, תרבות וספורט במשך 600 הישיבות שעשיתי כאן.

אלכס מילר: רק על הנושא הזה אנחנו מתכנסים בממוצע קרוב לחודש-חודשיים.

אלכס מילר: לא היה דבר כזה בשום נושא.

דב חנין: טוב שאנחנו עושים את זה, ועדיין כמו שאדוני אמר בפתיחת הדברים, יכול להיות שאנחנו צריכים לעבור משלב הדיבורים, הדיונים והנזיפות לשלב של חקיקה ושינויים, כי אם אנחנו לא נעשה שינויים אמיתיים בתחום הזה אנחנו נידרדר באותו מדרון שהופך להיות תלול יותר ויותר.

דב חנין: אני מסכים לפתיחת דבריך, ידידי כרמל.

דב חנין: אני חושב שאכן אין ויכוח.

דב חנין: אף אחד לא יכול לחלוק היום על זה שמשהו מאוד רקוב בממלכת דנמרק.

דב חנין: ואם אתם שואלים אותי מאיפה מתחיל הריקבון, הריקבון מתחיל כמו תמיד מעירוב של אינטרסים בהחלטות והיעדר שקיפות ומערכת שבה אינטרסים, לעיתים גם אינטרסים כלכלים, משפיעה על ההחלטות, משפיעה מה קורה, מנהלת את המערכת וקובעת לאן המערכת מתקדמת.

דב חנין: אדוני היושב-ראש, יחד עם זאת, אנחנו צריכים לראות שאנחנו מדברים על תופעה שהיא גם סממן לבעיות יותר רחבות.

דב חנין: הכדורגל לא עומד לבדו, ומציאות הכדורגל לא מנותקת ממה שקורה בחברה.

דב חנין: האלימות היא פסולה בכל מקום, בוודאי שאלימות בכדורגל היא פסולה.

דב חנין: אבל יש אלימות בחברה בכלל.

דב חנין: אנחנו פותחים את העיתון ומזדעזעים לראות דברים אחרים שקורים בתחום האלימות בישראל, בפריפריה, במרכז, על חופי תל אביב, ובכל מיני מקומות אחרים.

דב חנין: ולכן, יש לנו בעיה רחבה הרבה יותר שצריך להתמודד איתה, הבעיה של אלימות וכוחנות בחברה הישראלית.

דב חנין: זו בעיה שיש לה ממדים רבים, וצריך להתמודד איתם באופן רחב וכולל.

דב חנין: אני אומר את הדברים מכיוון שלדעתי התשובה לאלימות ולכוחנות איננה עוד כוחנות.

דב חנין: אני אומר את זה גם מכיוון שאני ספקן לגבי הנוסחה שמוצגת לכולנו כפתרון קסם: בואו תכניסו משטרה, יס"מ ומשמר הגבול לתוך היציעים.

דב חנין: אני בעד שיהיו שוטרים במגרשי כדורגל, אבל לחשוב שזה פתרון קסם, שזה ייצר לנו תשובה לדינאמיקות שאנחנו רואים אותן, לדעתי זו טעות גדולה.

דב חנין: אנחנו צריכים דווקא להוריד את מפלס הכוחנות במגרשים.

דב חנין: גם אם היו שוטרים במגרש הכדורגל, אני לא בטוח שהם היו פורצים לתוך המגרש ומתחילים לרדוף אחרי שחקנים ולעכב אותם לחקירה כאשר קורית תקרית אלימה כזאת.

דב חנין: אנחנו צריכים לייצר נורמה אחרת במגרשים וסביב המגרשים שהיא פחות אלימה ופחות כוחנית, והמהלך הזה מחייב איזשהו שינוי רוחבי מאוד מאוד גדול ומאוד משמעותי בכל תרבות הכדורגל אצלנו.

דב חנין: אדוני היושב-ראש, אחד הדברים שאני חושב שאנחנו צריכים לקדם בכנסת כדי לקדם פתרונות יותר רציניים ויותר עומקים, במקום כל מיני נוסחאות פופוליסטיות ושטחיות, הוא הקמתה של ועדת חקירה פרלמנטרית שתבחן את כל מה שמתרחש בתחום הכדורגל בישראל.

דב חנין: הוועדה הזאת צריכה לשמוע את הגורמים השונים שמעורבים בענף הזה, את מנהלי הקבוצות, את ארגוני האוהדים, את אנשי התקשורת, את הספורטאים עצמם, לשמוע את הציבור הרחב, לשמוע מומחים.

דב חנין: כמו כן, היא צריכה גם לראות מודלים שעובדים ועובדים יפה מאוד בעולם.

דב חנין: תחום הכדורגל הוא תחום שמתנהל בהרבה מאוד מקומות בעולם למופת, למה לא ללמוד מניסיונם של אחרים?

קריאה: היה דבר כזה.

דב חנין: היה דבר כזה וצריך לעשות אותו שוב כי הנה אנחנו רואים שהשינוי לא נעשה.

דב חנין: אני חושב שוועדת חקירה כזאת צריכה לקום.

דב חנין: אנחנו צריכים לראות מה קרה לענף הזה בשנים האחרונות, לאן הוא התגלגל, לאן הוא הדרדר, ומה צריך לעשות כדי לשנות את הדברים.

דב חנין: אני רוצה להגיד כמה כיוונים שלי נראים כיווני מפתח.

דב חנין: דיברתי כבר על מעורבותם של אינטרסים כלכליים ועל הפיכתו של ענף הכדורגל לעוד קרדום לחפור בו ולחצוב בו כסף.

דב חנין: אני חושב שאחד הדברים המרכזיים הוא לחזק את האופי הקהילתי של הכדורגל, של הספורט בכלל.

דב חנין: זו פעילות קהילתית, זו פעילות חברתית, צריך להתייחס אליה ככזו.

דב חנין: צריך לחזק את הממד הזה שלה.

דב חנין: צריך לתת הרבה יותר מקום ומשקל לאוהדים.

דב חנין: הידרדרות של כדורגל תמיד קשורה לזה שהאוהדים מרגישים מודרים, מרגישים שלא מתחשבים בהם, מרגישים שלא שומעים אותם, מרגישים שהם לא נספרים, ואז כשהבית הלך ונחרב אז אפשר גם לשרוף את המועדון.

דב חנין: הדרך להתמודד עם הבעיות האלה היא בדיוק בכיוון ההפוך- לתת מקום לארגוני האוהדים, ואני שמח שנמצאים איתנו גם שי ונציגים של ארגוני אוהדים בתחום הכדורגל.

דב חנין: אני חושב שאתם יכולים להיות חלק מרכזי מהמפתח להתמודד אם ניתן לכם את הכלים ואת היכולת לעשות את זה.

דב חנין: אנחנו רואים שבמדינות בהן לארגוני האוהדים יש משקל, ומשקל מכריע בניהול הספורט ובניהול הכדורגל, הן מדינות שבהן הכדורגל נראה אחרת לגמרי.

דב חנין: צריך תמיד להזכיר את הדוגמה הגרמנית, אבל היא לא הדוגמה היחידה.

דב חנין: אפשר לקחת את המודלים האלה, ללמוד אותם וליישם אותם גם אצלנו.

דב חנין: אנחנו חייבים הרבה יותר שקיפות בתחום הכדורגל – איך מתקבלות ההחלטות, על בסיס איזה פרמטרים מתקבלות ההחלטות?

דב חנין: האם זה רק אינטרס?

דב חנין: האם רק בעל הקבוצה יכול להחליט מחר בבוקר מה שהוא רוצה לעשות והוא לא מתחשב באף אחד?

דב חנין: בתחום האלימות והאווירה במגרשי הכדורגל – אני חושב שככל שאנחנו נהפוך את המקומות האלה למקומות שמשפחות מגיעות לשם, שילדים מגיעים לשם, שבני נוער מגיעים, שהורים וילדים מגיעים ביחד, אני חושב שהאווירה במגרש תהיה אחרת.

דב חנין: אדוני היושב-ראש, יחד עם חבר הכנסת לוין אני מקדם הצעת חוק שתגיע לשולחנה של ועדת השרים לענייני חקיקה ביום ראשון הקרוב.

דב חנין: היא מציעה להבטיח שבאמת ילדים יקבלו כרטיסי הנחה בכניסה למגרשים.

דב חנין: המצב היום הוא שתיאורטית יש כרטיסים כאלה, מעשית הם בדרך כלל נגמרים לפני שהילדים מגיעים לקנות אותם.

דב חנין: ולכן, ילדים לא מגיעים ומשפחות לא מספיק מגיעות.

דב חנין: יש צורך בכרטיסים משפחתיים וכרטיסים מוזלים לילדים כדי להפוך את המקום הזה למקום שהוא יותר מגוון מבחינה חברתית כך שהוא כולל קבוצות גיל שונות, מינים שונים, קבוצות חברתיות שונות.

דב חנין: זו הדרך להפוך את האווירה במגרשי הכדורגל לאחרת ולהרבה יותר מעודדת.

דב חנין: לסיכום, אדוני היושב-ראש, אני חושב שמה שקרה במגרשים צריך להיות אות אזהרה לכולנו, ואני לגמרי מסכים לדברי הפתיחה שלך בהיבט הזה.

דב חנין: אנחנו חס וחלילה לא רוצים להגיע למצבים שהתרחשו במקומות אחרים בעולם כאשר נותנים למערכת הזאת להידרדר.

דב חנין: כאשר הופכים את מגרשי הכדורגל למקומות שאין בהם דין ואין בהם דיין התוצאה עלולה להיות לא רק מראות שהם מאוד קשים לצפייה אלא אפילו חס וחלילה אסונות.

דב חנין: אז הזמן לעשות ולפעול הוא ממש עכשיו.

דב חנין: אני מברך על התחלת הפעילות שלנו בתחום הזה.

אלכס מילר: תודה.

אלכס מילר: רבותי, קודם כל ידברו נציגי ההתאחדות לכדורגל, אחר כך משטרת ישראל.

אלכס מילר: יש לי פה את כל הפתקים של האנשים שנרשמו, ומה שנספיק נספיק.

אלכס מילר: גם השלטון המקומי, אין בעיה.

אלכס מילר: האם המנכ"ל כאן?

אלכס מילר: נא לשמור על השקט בבקשה.

אורי שילה: בוקר טוב לכולם.

אורי שילה: אני אתייחס לחלק מהדברים.

אורי שילה: נמצא איתי עו"ד אביבי היועץ המשפטי של ההתאחדות והוא יתייחס יותר למבנה בתי הדין והמנגנונים השיפוטיים שזה בעצם היה המקור לזימון הישיבה.

אורי שילה: אני מתנצל מראש אם חלק מהדברים לא ינעמו לחלק מהאוזניים של הנוכחים, אבל זה הדדי.

אורי שילה: לאוזניי לא נעימות חלק מהמנגינות, אבל אני אגיד את שבליבנו.

אורי שילה: קודם כל, אני חושב שכולנו פה תמימי דעים - כולנו באותו מתרס, אין פה התאחדות וצדדים אחרים – שמקרי האלימות האחרונים הם אירועים מכוערים.

אורי שילה: מוקיעים אותם, נלחמים בהם ביום יום.

אורי שילה: אנחנו חיים את המציאות הזאת.

אורי שילה: העונשים צריכים להיות כבדים ומרתיעים, בוודאי כשמדובר בשחקנים ובבעלי תפקידים.

אורי שילה: אין כאן כבר עניין של אחריות שילוחית, אין כאן עניין של קהל ומשטרה.

אורי שילה: יש כאן עניין של אלה שהם חלון הראווה של הכדורגל הישראלי, של המוצר hard-coreהישראלי, ואסור שזה יקרה.

אורי שילה: אלו מקצוענים, זוהי פרנסתם.

אורי שילה: כמו שאף אחד מאיתנו לא היה מתנהג כך במקום עבודתו, גם הם במקום עבודתם לא צריכים להתנהג כך ולא יכולים להתנהג כך, ומי שיתנהג כך לא יהיה שם על כר הדשא.

אורי שילה: בתי הדין של ההתאחדות לכדורגל צריכים לטפל בזה במלוא חומרת הדין.

אורי שילה: אני שם את זה בצד.

אורי שילה: מעבר למקרי האלימות, היו החלטות של בית הדין המשמעתי והעליון של ההתאחדות לכדורגל.

אורי שילה: לא משנה כמה פעמים ועל כמה במות יבואו ויטענו כנגד בתי הדין, אנחנו נחזור ונאמר - ועד שמישהו לא הוכיח אחרת ואף אחד עדיין לא הצליח להוכיח אחרת – הם עצמאיים, הם בלתי תלויים.

אורי שילה: אף אחד לא ייקח קריירות של שופטים ועורכי דין מכובדים שבאים בהתנדבות עשר ועשרים שנה, ולא מקבלים הוראות מאף אחד, ועוד עושים את עבודתם מתוך אהבה לכדורגל, ובאים ומכפישים את שמם בצורה גורפת ובצורה קלה.

אורי שילה: הנייר סובל את הכול, המיקרופונים סובלים את הכול.

אורי שילה: לוקחים אנשים ומשחיתים את הקריירה שלהם ומשחיתים את שמם - כאילו כולם נקראים ישר לחדר, מקבלים לחישה באוזן ומצדיעים למפקד.

אורי שילה: הדברים האלה הם עורבא פרח, הם שקרים.

אורי שילה: הם לא הוכחו, אבל נורא קל להגיד אותם ולהצביע עליהם.

כרמל שאמה-הכהן: אתה יודע להוכיח שזה שקרים?

אורי שילה: אני יודע להוכיח שזה שקרים.

כרמל שאמה-הכהן: תוכיח, בבקשה.

אורי שילה: אני לא צריך להוכיח שיש שקרים.

כרמל שאמה-הכהן: אז אל תגיד שזה שקרים.

אורי שילה: כשמישהו מצביע על מישהו ואומר לו שהוא מושחת או שהוא מוטה הוא צריך להוכיח את זה, לא החף מפשע צריך להוכיח שהוא חף מפשע.

כרמל שאמה-הכהן: אף אחד לא אמר על אף אחד שהוא מושחת.

אורי שילה: סליחה, אדוני אני לא הפרעתי לך.

אורי שילה: פה לפחות בוא נקיים דיון תרבותי.

כרמל שאמה-הכהן: תעבור פריימריס גם לך תהיה אפשרות ל- - -

אורי שילה: גם לי לא נעמו חלק מהדברים ואני התנצלתי מראש.

כרמל שאמה-הכהן: בסדר, אבל אנחנו מעמידים דברים על דיוקם.

קריאה: הוא מדבר בשחצנות.

אלכס מילר: סליחה, רבותי.

אלכס מילר: הכללים פה הם ברורים.

אלכס מילר: אדוני, תהיה לך זכות דיבור.

אלכס מילר: אתה תוכל להגיד את מה שיש לך להגיד.

אלכס מילר: נא לא להפריע.

אלכס מילר: לחברי הכנסת יש פה זכות להתערב ולהעיר הערות.

אלכס מילר: נא כבדו את הישיבה.

אלכס מילר: בבקשה, אדוני העו"ד.

קריאה: צריך לשמור על הכסא שלו, שש שנים כבר - - -

אלכס מילר: סליחה, סליחה.

אלכס מילר: אדוני, לא שמעת את מה שאמרתי לפני שנייה?

אלכס מילר: תירגעו.

אורי שילה: אדוני, אתה מבין שהקריאות האלה, גם הקריאות שאנחנו שומעים פה, וזה מתחבר לקריאות שאנחנו שומעים בתקשורת, ופה אני מזדהה עם מה שאתם אומרים.

אורי שילה: תוכניות הרדיו ותוכניות היציע - האלימות מתחילה שם.

אורי שילה: בסופו של דבר, האלימות מסתיימת במאורעות הקשים שאנחנו רואים.

אורי שילה: אבל אמירה כמו "לבוא עם שופל ולפרק את הכול", תסלח לי אדוני, זו אמירה שאני רואה כאמירה ששיש בה סוג של אלימות מילולית.

אורי שילה: אחרי שהורשעו חלק מחברי בית המחוקקים ושרים בעבירות פליליות לא שמעתי שמישהו בא ואמר:

אורי שילה: קחו שופל ותפרקו את הכנסת.

אורי שילה: בכל מקום, גם בחברה שלנו, יש אירועים אלימים.

אורי שילה: כל מהדורת חדשות נפתחת ונסגרת – הכול אלימות מהתחלה ועד הסוף, מקרים מזעזעים.

אורי שילה: הכדורגל הוא הכי מעניין, הכדורגל הוא הכי סקסי.

אורי שילה: הוא תופס הכי הרבה כותרות, ולכן גם כנראה יש הכי הרבה ישיבות, ולכן כנראה זה מחזיק הכי הרבה זמן בעיתונים ובטלוויזיה.

אורי שילה: זה הכי מעניין את הציבור, זה נוגע ומעניין כל אחד מאיתנו, ולכן זה הנושא הכי מעניין והאלימות שם תופסת הכי הרבה כותרות.

אורי שילה: אנחנו חברה והכדורגל הוא חלק מהחברה הזאת וצריכים לטפל.

אורי שילה: יש איזושהי הרגשה בחודש האחרון שהיו פה שני דברים: היה פה מקרי האלימות והיו פה החלטות בית דין.

אורי שילה: אבל היה פה הרבה יותר מזה.

אורי שילה: זה לא היה רק ויכוח לגיטימי על החלטות שיפוטיות ועל מקרי אלימות.

אורי שילה: היתה פה מערכת של חודש שלם מכל מקום, מכל מקום, מהבית הזה ומהתקשורת ומהציבור והכול, איזושהי מערכת של לינץ' ציבורי ועליהום על ההתאחדות – כאילו הכול מתחיל ונגמר, וכל הפתרונות נמצאים בהתאחדות.

אורי שילה: אדוני, מה זה ההתאחדות?

אורי שילה: ההתאחדות זה לא רק יושב-ראש ההתאחדות.

אורי שילה: למי שלא יודע ומדבר על מינהלת ליגה והכול, ההאחדות זה הקבוצות.

אורי שילה: נציגי הקבוצות יושבים היום במזכירות ובהנהלה, הם הרוב.

אורי שילה: נציגי הקבוצות שאנחנו שומעים היום זה נציגי קבוצות שהחלטות בתי הדין נגעו להם, לא נציגי קבוצות אחרים.

אורי שילה: אין פה באמת לקיחת אחריות של אנשים שמעורבים בכדורגל הישראלי לטובת הכדורגל הישראלי.

אורי שילה: ההתאחדות לכדורגל היום זה איזה משהו מופשט, גוף ערטילאי באוויר, שיש לו יושב-ראש.

אורי שילה: אולי יש לו מנכ"ל שצריך ללכת ולהתגונן בכל מקום ולהיות שק חבטות, אבל אין שום דבר מאחורי הגוף הזה.

אורי שילה: האם יש את עובדי ההתאחדות?

אורי שילה: האם זה מה שמחפשים?

אורי שילה: יש פה אצבע קלה להאשים ולהצביע על יו"ר ועל גוף מופשט, אבל לגוף הזה יש בשר, ולא משנה אם תיקחו את הבשר הזה שזה הקבוצות ובעלי הקבוצות ותעבירו את זה למינהלת ליגה.

אורי שילה: מקרי האלימות היו ויהיו גם במינהלת ליגה, והיא תצטרך בתי דין שייקחו החלטות ויתנו עונשים.

אורי שילה: אין פתרונות קסם.

אורי שילה: הדבר האחרון הוא לגבי משטרת ישראל.

אורי שילה: המשטרה כן במגרשים, המשטרה לא במגרשים - יש לנו זיכרון קצר.

אורי שילה: עשרות שנים המשטרה היתה במגרשים והיו מאורעות הרבה יותר אלימים.

אורי שילה: זה שהמשטרה מחר תיכנס למגרשים זה לא אומר שלא יהיו מקרי אלימות.

אורי שילה: היו מקרי אלימות בין משטרה לקהל, והיו יס"מניקים שעמדו והתמודדו עם קהל.

אורי שילה: היום כל יום וחצי משנים את ההחלטה שלנו.

אורי שילה: אני חושב ששוטרים ככלל לא צריכים להיות במגרשים.

אורי שילה: צריך להיות כוח התערבות, צריך להיות כוח התערבות איכותי, צריך להיות מקום שהוא ידידותי ובידורי ומשפחתי.

אורי שילה: אנחנו לא צריכים לראות מעגלים של יס"מניקים עומדים סביב המגרש, אבל צריך ענישה מחמירה.

אורי שילה: כי גם אם תהיה משטרה והיא תעצור את הבן-אדם והוא יבוא לבית המשפט ויש שם דלת מסתובבת שהוא משתחרר אחרי שבוע והוא נמצא במגרש אז זה לא משנה אם המשטרה בתוך המגרשים או מחוץ למגרשים.

אורי שילה: פרקליטות, בתי משפט, עונשים קשים, אז אתם תראו תוצאות, לא אם זה ילך הביתה וההוא ילך הביתה, ואם נפרק עם שופל ולא נפרק עם שופל.

אורי שילה: תענישו, תשימו מאחורי סורג ובריח, תתמודדו עם האמת האמיתית ולא עם מה שהכי קל להצביע.

אורי שילה: תודה רבה.

אלכס מילר: תודה רבה.

אלכס מילר: אני רק רוצה לשאול כמה שאלות.

אלכס מילר: אנחנו התכנסנו כאן לפני כמה חודשים בעניין דוח סטרשנוב.

אלכס מילר: אתם הצהרתם על כך שאתם הולכים ליישם את רוב הסעיפים של הדוח הזה, ובמיוחד אנחנו ביקשנו מכם את אותם סעיפים שקשורים לשינויים בהנהלת ההתאחדות ובשילובם של כל אותם אלו שהעלנו אותם אז על סדר-היום ושזה יבוצע.

אלכס מילר: איפה הדברים עומדים כרגע?

אורי שילה: אדוני, אני אזכיר לך, ויש פרוטוקול מסודר של הישיבה שנכחה בה גם השופט בדימוס סטרשנוב.

אורי שילה: דוח סטרשנוב יושם בכל חלקיו שהיו ניתנים ליישום.

קריאה: לא נכון, לא נכון.

אורי שילה: שנייה.

אורי שילה: אפשר להעלות את השופט סטרשנוב בשיחת ועידה – ואני אומר בצחוק.

אורי שילה: אבל אם הוא היה פה, והוא היה פה בישיבה הקודמת, ויש ציטוט ואפשר להוציא את הפרוטוקול מהישיבה.

אורי שילה: הוא אומר: נחה דעתי, מבחינתי הדוח יושם.

אורי שילה: זה ציטוט מילה במילה.

אורי שילה: תבדקו אותי בפרוטוקול של הכנסת.

אורי שילה: לא ניתן ליישם את הכול, ובחלק מהדברים זה לגיטימי שאנחנו נתנגד.

אורי שילה: המון דברים יושמו.

אורי שילה: השופט סטרשנוב מעצמו, מילים שלו בפרוטוקול של ועדת חינוך אמר: מבחינתי, הדוח יושם ונחה דעתי, ובזה מסתיים.

אורי שילה: בחירות להנהלה זה בחירות בעמותה או ועד פועל.

אורי שילה: יש את חוק העמותות.

אורי שילה: הכול נעשה פעם בארבע שנים בצורה דמוקרטית.

אורי שילה: יש גם אופוזיציה הפעם.

אורי שילה: לא נעשים שינויים בחברי הנהלה תוך כדי קדנציה.

אורי שילה: כשיבואו הבחירות הבאות יתמודד מי שיתמודד ויזכה בצורה דמוקרטית.

אורי שילה: זה לא שינויים ומינויים שעושים ככה.

אורי שילה: אבל כל שאר הדוח יושם, וניתן לשאול את השופט סטרשנוב שעמד בראש הוועדה.

קריאה: מה שאתה אומר הוא שבעצם יישום הדוח לא עשה שינוי.

אורי שילה: אנחנו אומרים שיישום הדוח עשה הרבה מאוד שינויים, ואני אתן לאדוני דוגמה אחת.

אורי שילה: אני פשוט חושב שהרוב הנוכח, ואולי כמעט כולם, לא קראו גם את ההמלצות וגם את הדברים שנעשו.

אורי שילה: אבל, למשל, רק תדעו שאנחנו גוף הספורט היחיד היום שבבחירות להנהלה אין לנו ייפוי כוח.

אורי שילה: הגוף היחיד בספורט במדינה שאין בו ייפוי כוח.

אורי שילה: כל קבוצה לא רק שהיא שולחת מישהו, היא צריכה לשלוח בעל תפקיד שלה.

אורי שילה: בבחירות האחרונות הגיעו למעלה מ-200 - - -

אורי שפר: אורי, זה לא מדויק - - -

אורי שילה: אני לא יודע אם אנחנו - - -, בוא נגיד שאנחנו הראשונים.

אורי שילה: אני לא רוצה להשמיץ אף גוף אחר.

אורי שילה: היחידים שבבחירות הכלליות האחרונות להנהלת ההתאחדות הגיעו למעלה מ-250 נציגי קבוצות שכל אחד מהם בעל.

אורי שילה: אין ייפויי כוח, הצביעו מאחורי פרגוד.

אורי שילה: נכנסה אופוזיציה, היו נציגים לכולם.

אורי שילה: זה דבר שדוח סטרשנוב המליץ, וזה דבר שיישמנו.

אורי שילה: יש רשימה ארוכה מאוד.

אורי שילה: אני אשמח להמציא לחברי הכנסת הנכבדים את כל הרשימה שיושמה בדוח סטרשנוב, וגם את הדברים שהתנגדנו אליהם.

כרמל שאמה-הכהן: כבוד המנכ"ל, האם יש נושאי משרה אצלכם בהתאחדות שמרוויחים שכר שהוא פי 2, פי 3 מראש ממשלה או מיועץ משפטי לממשלה?

כרמל שאמה-הכהן: האם יש דבר כזה?

אורי שילה: אני לא מכיר את הסכומים של ראש ממשלה ויועץ משפטי לממשלה.

כרמל שאמה-הכהן: 40 אלף שקל ברוטו.

אורי שילה: אני יכול להגיד לך שכל הסכומים שאנחנו עובדים זה על-פי טבלאות שמקובלות בעמותות, בחברות ממשלתיות.

אורי שילה: יש סכומים של מאמן נבחרת, יש סכומים של בעלי תפקידים כאלה.

כרמל שאמה-הכהן: לא, מאמני נבחרת נניח בצד.

כרמל שאמה-הכהן: כל נושאי משרה כמו יועץ משפטי, כמו תובע, כמו גזבר – האדמיניסטרציה של ההתאחדות.

כרמל שאמה-הכהן: האם יש שם משכורות שמגיעות לפי 2, פי 3 מראש ממשלה ויועץ משפטי לממשלה, לדוגמה?

כרמל שאמה-הכהן: נתתי את ההקבלה לשם הפרופורציה.

כרמל שאמה-הכהן: הרי אתם לא כסף פרטי, נכון, או שאני טועה?

אורי שילה: אנחנו עמותה.

כרמל שאמה-הכהן: עמותה, אבל כספי ציבור.

אורי שילה: בפרומיל.

כרמל שאמה-הכהן: בפרומיל?

אורי שילה: כן.

כרמל שאמה-הכהן: מאיפה בא הכסף הפרטי?

אורי שילה: זה לא כסף פרטי.

אורי שילה: יש כסף, תקציבים של פיפ"א, של אופ"א, זכויות שידור, ספונסרים, מכירת כרטיסים, רישום ושיפוט של קבוצות וכדו'.

קריאות: כסף ציבורי, כסף ציבורי.

קריאות: לא שאתם מייצרים את הכסף, אתם מקבלים כסף.

אורי שילה: נבחרת ישראל משחקת ומקבלים זכויות שידור אז זה - - -

כרמל שאמה-הכהן: זה משאב ציבורי.

אורי שילה: בסדר גמור, לא נתווכח על הסמנטיקה.

כרמל שאמה-הכהן: האם אתה יודע את התשובה או לא?

כרמל שאמה-הכהן: בתור מנכ"ל אתה אמור לדעת.

כרמל שאמה-הכהן: אתה רואה את הדוחות הכספיים, אתה מאשר את המשכורות, לא?

אורי שילה: יועץ משפטי ותובע זה לא משכורות אדמיניסטרטיביות.

אורי שילה: זה חוזים גם כן על-פי שכר טרחה.

אורי שילה: כל השכירים בהתאחדות וכל המנגנון השכיר בהתאחדות, אף אחד לא מרוויח יותר מראש ממשלה, ואף אחד לא מרוויח בטח לא פי 2 ופי 3.

כרמל שאמה-הכהן: שאלתי על היועץ המשפטי, לדוגמה.

אורי שילה: יועץ משפטי לדוגמה, כן, יש לו שכר חודשי ש - - -

כרמל שאמה-הכהן: אני לא ראיתי תלוש משכורת שלו, ולא ראיתי נייר ממוסמך.

כרמל שאמה-הכהן: אבל הגיע לידינו מידע שהוא מרוויח פי 3 מראש ממשלה במדינת ישראל.

אורי שילה: אדוני, אנחנו נעביר לכם את הנתונים בצורה מסודרת.

אלכס מילר: בסדר.

אלכס מילר: יכול להיות שאנחנו עוד נחזור אליכם.

אלכס מילר: נציג משטרת ישראל, בבקשה.

אלכס מילר: לדעתי, אתה נוכח כאן בכל הישיבות שאנחנו עושים בכל עניין האלימות בכדורגל.

אלכס מילר: בישיבה הקודמת היה גם השר לביטחון הפנים.

אלכס מילר: כל פעם אנחנו מעלים את סוגיית האלימות וכל פעם אנחנו מוצאים שאולי כמות המקרים היא קטנה יותר יחסית לעבר, אבל המהות ומה שקורה שם זה הרבה יותר אלים ממה שאי-פעם ראינו.

אלכס מילר: אנחנו רואים שהאנשים שמשתתפים באירועים ההמוניים האלו כל כך בטוחים שלא תהיה עליהם אף ענישה, והם כל כך מצפצפים על החוק.

אלכס מילר: זה הופך לדבר המוני שמשליך על כל החברה, כמו שאמרו כאן חברי הכנסת.

אלכס מילר: תלמידים וצעירים צופים בטלוויזיה והם רואים את שחקני הכדורגל ואת מנהלי הקבוצות.

אלכס מילר: הם גם רואים חלק מהחברים שלהם, האוהדים שלהם, את הקבוצות הקטנות האלו שהופכות את כל המשחק הזה למשהו שאנשים מתפללים איך לברוח ממנו וזאת במקום ליהנות ממנו.

אלכס מילר: אם רואים מכות בין שתי קבוצות אז זה דבר שמשליך על תחומים אחרים.

אלכס מילר: למה לא לעשות את זה בבית הספר ולמה לא לעשות את זה בקניון?

אלכס מילר: לא סתם אנחנו כאן.

אלכס מילר: זה נכון שהיום כמעט כל הציבור צופה במשחקי כדורגל וכדורסל, וכולם צמודים לטלוויזיה כל פעם שיש משחקים.

אלכס מילר: זוהי גם כן אחת מהשאלות הכי קשות ששואלים כאן היום.

אלכס מילר: למה אנשים מסתכלים בטלוויזיה ולא הולכים למגרשים?

אלכס מילר: לפני חודש עשינו סיור ברוסיה ובאוקראינה ונפגשנו עם הקבוצות הכי גדולות: גם עם זניט, גם עם צ'סק"א וגם עם דינמו-קייב.

אלכס מילר: היינו גם במשחקים וראינו מה הולך שם – עולם אחר לגמרי.

אלכס מילר: התרבות וכמות היחס של צעירים מול המבוגרים ומה שקורה שם, ואיך ראשי הקבוצות והאוהדים שם פוחדים בכלל להגיד מילה שמא יקרה משהו, וכל זה בגלל הענישה שישנה שם.

אלכס מילר: זה גם במקומות אחרים, גם בבריטניה, וראינו גם איך פותרים.

אלכס מילר: אנחנו יכולים להתווכח על השאלה האם המשטרה צריכה להיות או לא.

אלכס מילר: אני כן חושב שבמשחקים שלגביהם יש לכם מידע אתם חייבים להיות, ולהיות שם באמת בשיא הכוח.

אלכס מילר: בסופו של דבר, צריך לעשות גם משהו ברגע שאתם נמצאים שם.

אלכס מילר: ביקשנו מכם נתונים על כל נושא הגשת כתבי אישום נגד אותם מתפרעים.

אלכס מילר: אנחנו ביקשנו מכם להשתמש בכוח שנתן לכם החוק.

אלכס מילר: הרי החוק היום מציין שאפשר להבדיל בין אירוע אלימות שמתקיים במגרש הספורט מול אותו אירוע אלימות רגיל שכביכול דומה שיכול להתרחש ברחוב או במקום אחר, כי התוצאה היא שונה לגמרי, ואמרתי את זה גם בדיון הקודם.

אלכס מילר: אירוע של מתן סטירה ברחוב הוא אירוע בין שני אנשים, וכמובן שאותו אדם נשפט על אירוע אלימות.

אלכס מילר: אבל ברגע שעושים את זה במגרש זה כבר הופך להיות אירוע שאלפים נוטלים בו חלק, ואז לא המשטרה, ולא הסדרנים ולא ההתאחדות יוכלו לשלוט בזה, וראינו מה קרה במצרים.

אלכס מילר: אני מקווה מאוד שבכל החודש היה איזשהו שינוי באסטרטגיה של משטרת ישראל כלפי כל מה שקורה.

אלכס מילר: אתם חייבים להפעיל גם את הסמכות שלכם, כי אחרת אנחנו נמשיך לראות את זה.

אלכס מילר: וכולם צודקים כאן.

אלכס מילר: כל הנושא של הניהול התקין של ההתאחדות לכדורגל יבוא לטיפול.

אלכס מילר: אבל יש פה שתי סוגיות.

אלכס מילר: מצד אחד, יש פה איזשהו זיג-זג שהיה בהתאחדות בכל הנושא של הטיפול באירועים האחרונים, וגם מול המשטרה שאנחנו לא שומעים שיש פה איזשהו משהו הרתעתי שנוצר, כי האירועים הפכו להיות אלימים יותר ויותר במשך כל החודש.

אלכס מילר: יכול להיות שפתאום אנשים שלוקחים בכל העניין הזה אומרים: מה כבר יקרה?

אלכס מילר: מקסימום נקבל איזה נזיפה.

אלכס מילר: אדוני, בבקשה.

עופר יצחק: עופר יצחק, ראש מדור רישוי בחטיבת האבטחה באגף המבצעים.

עופר יצחק: אגב, היה סיור של המועצה למניעת אלימות בספורט באנגליה.

עופר יצחק: הם הסתובבו שם בכמה אצטדיונים ויש הרבה תובנות מהסיור הזה שאפשר אחר כך אולי לדבר עליהן ולנסות אולי ליישם אותן בארץ.

עופר יצחק: חוק איסור אלימות בספורט הוא חוק מצוין, לדעתנו.

עופר יצחק: יש בו לפחות כלי אכיפה טובים.

עופר יצחק: כל מה שקשור לאכיפה ועונשין שיש שם הוא טוב.

עופר יצחק: צריך כמובן לממש את מה שכתוב שם.

עופר יצחק: אנחנו עושים איזושהי עבודה כרגע להציע תיקון לחוק הזה בכמה פרמטרים שאולי נדבר עליהם אחר כך.

עופר יצחק: המשטרה פועלת בשני מישורים עיקריים עכשיו.

עופר יצחק: המישור האחד הוא המישור המבצעי, והמישור השני זה המישור החקירתי או הטיפול האח"מי.

עופר יצחק: לגבי המישור המבצעי – אנחנו עושים כמה פעולות.

עופר יצחק: היו מספר דיונים בנושא הזה אצל ראש אגף המבצעים כאשר המסר הראשון הוא שהמשטרה לא נמצאת במגרשים.

עופר יצחק: חוק איסור אלימות בספורט קובע שהניהול של המשחקים יהיה ניהול אזרחי.

עופר יצחק: אבל אנחנו נמצאים שם.

עופר יצחק: בעיקרון במשחקים שנקבעים כמשחקים רגישים אנחנו נמצאים.

עופר יצחק: יש הערכות מצב שנעשות כל שבוע, הן במחוזות, הן בתחנות והן במטה הארצי, ובהתאם להערכת המצב של המשחקים אנחנו מחליטים על כמות השוטרים, אם בכלל, על המספרים ועל ההיערכות של המשטרה לקראת כל אירוע.

עופר יצחק: אנחנו נמצאים במשחקים הרגישים, ואנחנו נמצאים שם גם לפעמים במספרים גדולים – הכול בהתאם לרגישות המשחק.

עופר יצחק: המדיניות שנקבעה היא מדיניות של החמרה בכל מה שקשור לטיפול באירועים.

עופר יצחק: אפשר לתת כדוגמה את הנושא של המורחקים.

עופר יצחק: יש טיפול מעמיק ויסודי בכל מה שקשור למימוש או יישום ההחלטות של בתי המשפט והחלטות של קציני משטרה בקשר להרחקה של אוהדים.

עופר יצחק: יש מעקב שמי כל שבוע אחרי כל מורחק ומורחק.

אלכס מילר: האם העניין של ההרחקה עובד גם על חברי הנהלת הקבוצות?

עופר יצחק: עובד על כולם.

עופר יצחק: כן, בהחלט.

אלכס מילר: זאת אומרת, האם אתה יכול להגיד לי היום שלא נראה במגרשים את אותם אנשים שהשתתפו באירועי האלימות מתוך הקבוצות ולכמה זמן?

עופר יצחק: אני יכול לתת לך נתונים, הנתונים שיש לי כאן כרגע.

עופר יצחק: מהדרבי של תל אביב הוגשו 11 כתבי אישום, מהמשחק של פתח תקווה הוגשו שני כתבי אישום.

עופר יצחק: אחד מהם כנגד בעל תפקיד, כולל מעצר עד תום ההליכים.

עופר יצחק: באירוע האחרון, ממש האחרון של יום שישי, הוגשו 13 כתבי אישום, ביניהם מן הסתם כנגד בעלי תפקיד, כך שהטיפול האח"מי נעשה בצורה מאוד אינטנסיבית.

עופר יצחק: נכנסו לזה לעובי הקורה בנושא הזה, והטיפול שהמשטרה נותנת הוא טיפול מעמיק.

עופר יצחק: רק לפני כמה ימים היה כאן דיון עם השרה לימור לבנת, המפכ"ל היה כאן וראש אח"מ וראש אג"מ.

עופר יצחק: נקבעו תהליכי עבודה מאוד מסודרים לגבי הטיפול במפרי הסדר, כולל הגשת כתבי אישום לבתי משפט וטיפול במפרי הסדר.

עופר יצחק: פעולות נוספות שאנחנו עושים: שיטור סמוי בתוך המגרשים.

עופר יצחק: דיברו כאן על כוחות התערבות, יש הקצאה של כוחות התערבות באירועים השונים.

עופר יצחק: לפחות באירועים השונים הפרדה של קהלים, הפעלה של כוחות בילוש בתוך היציעים הבעייתיים, סימון של אוהדים מפרי סדר, כניסה של שוטרים לתוך היציעים, עבודה בתוך היציעים ומעצרים אחרי המשחק או בתום המשחק על מנת לא להפר את מהלכו של המשחק.

עופר יצחק: אנחנו מטפלים בנושא של בעלי תפקידים.

עופר יצחק: יש לנו כוונה לטפל בחלוקה לקטגוריות של מנהלי אירועים, ליצור מנהל אירוע מוסמך, מנהל אירוע בכיר, כדי שהאנשים האלה יוכלו לטפל באירועים בצורה טובה יותר כפי שאנחנו חושבים.

עופר יצחק: אנחנו מדברים על מערכות טכנולוגיות חדשות, מצלמות אחרות שיהיו בתוך המגרשים שיסייעו לצורך אכיפה של מפרי הסדר וכו'.

אלכס מילר: האם קיבלתם תקציב להרחבת הפעילות בכל נושא מניעת אלימות באירועי ספורט?

אלכס מילר: האם יש תקציב מיוחד לזה?

עופר יצחק: לא, אין שום תקציב מיוחד.

אלכס מילר: מאיפה תביאו?

קריאה: יפילו עלינו, על הרשויות.

אלכס מילר: אתה רוצה עכשיו מצלמות.

עופר יצחק: מצלמות – המשטרה בוחנת עכשיו שתי אפשרויות.

עופר יצחק: האפשרות האחת היא כמובן חלק מתנאי הרישוי של האצטדיונים ייפול על הרשויות המקומיות.

קריאה: בטח, למה לא? קל מאוד.

עופר יצחק: והחלק האחר מהמשטרה.

עופר יצחק: המשטרה בעצמה בוחנת אמצעים לעצמה.

עופר יצחק: למשל, מצלמות עם רזולוציה גבוהה יותר שהמשטרה תקנה בעצמה על מנת להפעיל אותן באירועי הספורט – עד כאן.

אלכס מילר: שלטון מקומי, בבקשה.

אלכס מילר: ראש עיריית קריית אונו, בבקשה.

יוסי נשרי: אדוני היושב-ראש, קודם כל אני מודה לך ולחברי הכנסת שבאו והטריחו את עצמם בפגרה לדון בנושא שהוא מאוד מאוד משמעותי.

יוסי נשרי: אני גם שמח על כך שזה נמצא בוועדת החינוך שהרי חינוך זה ספורט וספורט זה חינוך.

יוסי נשרי: לצערי הרב, אנחנו לא רואים פה ספורט.

יוסי נשרי: רואים פה אלימות, ונושא החינוך נעלם מעינינו.

יוסי נשרי: אנחנו מתריעים על כך רבות בתוך השלטון המקומי וגם בוועדה פה בנוכחות היושב-ראש.

יוסי נשרי: אני חושב שהגיע הזמן שאנחנו נעשה מעשה.

יוסי נשרי: אנחנו, נציגות של ראשי הרשויות, נפגשנו אתמול בעיריית תל אביב עם ראש העיר תל אביב רון חולדאי, וקיבלנו החלטות שאת העונה הבאה אנחנו לא נפתח אם לא יגיעו לפתרונות משמעותיים, כולל מהכנסת, כולל בהתאחדות, על מנת להביא פעם אחת סוף לאלימות.

יוסי נשרי: האלימות הזאת קורית ברשויות המקומיות, ושמעת את המשטרה.

יוסי נשרי: בסוף הכול מפילים עלינו, את התקציבים ושאנחנו נממן את המגרשים, נטפל בנושא השיטור, נטפל בנושא האחראי על האירועים, נעשה את השיטור.

יוסי נשרי: בסופו של דבר, הכול על חשבון הרשות המקומית, באמצעות האגודות, לא באמצעות האגודות.

יוסי נשרי: בסוף מתעלמים מאיתנו לחלוטין.

יוסי נשרי: אנחנו נפסיק את הסאגה הזאת של האלימות.

יוסי נשרי: אין בהתאחדות שום גוף שמטפל בחינוך.

יוסי נשרי: בנושא של חינוך הם אטומים לגמרי.

יוסי נשרי: כבר מזמן אמרנו להם שהם צריכים לעשות את שינוי התפיסה.

יוסי נשרי: דיברתי עם ד"ר שפר על הנושא הזה.

יוסי נשרי: אין חינוך בנושא הכדורגל.

יוסי נשרי: הילדים שמשחקים כדורגל בכל הקבוצות שנציגיהן נמצאים פה לומדים במוסדות החינוך של השלטון המקומי, אבל קשר בהתאחדות לגמרי אין.

יוסי נשרי: אין שום זיקה בין חינו לספורט.

יוסי נשרי: אנחנו נדרוש שיהיו שם מספר פרמטרים שייתנו לנו, לשלטון המקומי, את ה-say לפתוח את המגרש, לתת רישיון.

יוסי נשרי: הדבר הראשון הוא נושא של קהל.

יוסי נשרי: כפי שאמר נציג המשטרה, לשים מצלמות ולזהות את אותם קהלים שהופכים להיות אלימים ולהרחיק אותם אוטומטית על-ידי החקיקה שלכם פה בכנסת בלי שיקול דעת של שופט.

יוסי נשרי: לא נכנסים למגרש כדורגל שנה, זה הדבר הראשון.

יוסי נשרי: הדבר השני הוא לעשות חיבור בין נושא השחקן האלים לבין העתיד שלו.

יוסי נשרי: שחקן אלים שעושה אלימות יותר לא יקבל תעודה של מאמן.

יוסי נשרי: מה קורה?

יוסי נשרי: אותם שחקנים שכשהם הולכים להיות מאמנים אחרי שהם גומרים את הקריירה הספורטיבית שלהם, הם הולכים ומחנכים את הילדים שלנו להיות ספורטאים.

יוסי נשרי: איך יכול להיות דבר כזה?

יוסי נשרי: זאת אומרת, צריכים להיות פה מספר פרמטרים שנותנים לכם את הכלים לתת לנו אפשרות להתמודד בזה.

יוסי נשרי: לגבי השיפוט – כמו שיש שיפוט בנושאים של עניינים מקומיים, יש שופט לתעבורה, לשים שופטים למשפט הספורט.

יוסי נשרי: השופטים האלה צריכים להבין בנושאים האלה, הם צריכים להיות שופטים שיכולים באותו יום בלילה לקרוא לאותם מפרי חוק על מנת לשפוט אותם ולהרחיק אותם לצמיתות.

יוסי נשרי: גם בנושא ביטול הליגות לילדים התרענו.

יוסי נשרי: הנושא התחרותי של הילדים עד גיל מסוים צריך להיות כמו באירופה.

יוסי נשרי: לא צריך את הטבלאות האלה ואין הליגות.

יוסי נשרי: אין בזה שום חינוך, רק לאלימות.

יוסי נשרי: אתה את שומע את ההורים מקללים בשבתות, קורית שם אלימות, וזה עובר כל גבול.

יוסי נשרי: לפני שבועיים הגיעה אליי קבוצה מאיזושהי עיר, ובגלל שהיא הפסידה מנהל הקבוצה הרביץ לילד בן 15 וחצי.

יוסי נשרי: איפה נשמע דבר כזה?

יוסי נשרי: האם זה חינוך?

יוסי נשרי: האם זה ספורט?

יוסי נשרי: מגיעים להתאחדות ודנים בהם, ואחר כך מחזירים להם את הנקודות, נותנים להם את הנקודות.

יוסי נשרי: זאת סאגה אחת שלימה שאני לא רוצה לחבר אותה למה שקורה היום בין מכבי פתח תקווה ובין חיפה או בין רמת גן ללוד.

יוסי נשרי: אבל זה הסימפטום.

יוסי נשרי: זה מתחיל מהגיל הרך וגדל וגדל וצומח.

יוסי נשרי: לכן, אנחנו קיבלנו אתמול החלטה בשלטון המקומי.

יוסי נשרי: אנחנו נביא את זה למוסדות.

יוסי נשרי: אדוני, אנחנו גם נרצה להיפגש באופן פרונטאלי לשיחה איך אנחנו עוצרים את פתיחת הפעילות בשנה הבאה אם לא יגיעו לאותם הדברים אותם אנחנו דורשים.

אלכס מילר: תודה.

אלכס מילר: ראש עיריית רמת השרון, בבקשה.

יצחק רוכברגר: קודם כל, אני מודה לך על כינוס הישיבה הזאת, ואני יודע על כינוסים נוספים.

יצחק רוכברגר: אני רוצה לומר כמה דברים.

יצחק רוכברגר: עד אתמול הייתי חבר בהנהלת ההתאחדות לכדורגל בדעה מייעצת.

יצחק רוכברגר: מי שמכיר אותי יודע שאני דעתן ואני יודע לומר את הדברים, ואין שום בעיה.

יצחק רוכברגר: בחיים לא ראיתי מבנה של ארגון שיושב שם אחד.

יצחק רוכברגר: ואני אומר לכם, אני מפרגן לאבי לוזון כי אני יודע שאבי לוזון עושה את הכול ואת כל המאמצים כדי לעשות שינויים.

יצחק רוכברגר: אבל הוא לבד.

יצחק רוכברגר: אני נמצא באיזשהו ארגון מוזר לחלוטין.

יצחק רוכברגר: כל האנשים שם - רובם לפחות - הם אנשים שאני יודע שיש להם עמדות, וכולם, כולם בחזקת תוכים, בובות.

יצחק רוכברגר: גם אני הרגשתי כך, ולכן אמרתי לעצמי: לא מתאים לי להיות בתוך כל הסאגה הזאת.

יצחק רוכברגר: ואם צריך להיאבק ולהילחם, נעשה את זה מבחוץ.

יצחק רוכברגר: אני מצדיק ומקבל את הדברים שאמר מנכ"ל ההתאחדות לכדורגל לעניין הזה של מבנה ההתאחדות לכדורגל.

יצחק רוכברגר: כי הרי מי שיושב שם והנציגים שנמצאים שם הם נציגים של קבוצות – רובם.

יצחק רוכברגר: יש שם כאלה שהם לא נציגים של קבוצות.

יצחק רוכברגר: נשבע לכם, נכנסתי לשם וראיתי אנשים.

יצחק רוכברגר: אמרתי: האם אלה חברי הנהלה?

יצחק רוכברגר: יאללה, חשבתי שהם כבר מתו.

יצחק רוכברגר: בגלל הוותק שלהם הם נמצאים שם.

יצחק רוכברגר: אין להם קבוצות, אין להם שום דבר.

יצחק רוכברגר: מישהו צריך להוביל ולהנחות לעשות שינוי בהרכב הזה, במבנה הזה ובדרך הזאת.

יצחק רוכברגר: אורי, עם כל הכבוד לך, כשאתה אומר שאצלנו לא מצביעים עם ייפויי כוח – זה לא רלוונטי.

יצחק רוכברגר: מה שרלוונטי שם זה שנמצאים שם אנשים שלא יכולים להביא לשום שינוי.

יצחק רוכברגר: האלימות במגרשים היא לא מהיום, היא שנים.

יצחק רוכברגר: הצורה של בתי הדין למשמעת או בית הדין למשמעת של ההתאחדות לכדורגל זה דבר שכולם יודעים, ולא רק כשהם נכנסים.

יצחק רוכברגר: כמעט תמיד אתה יודע את התוצאה.

יצחק רוכברגר: איך כולם ידעו אתמול שיורידו שלוש נקודות?

יצחק רוכברגר: אני יכול לומר לכם היום מה תהיה ההחלטה לגבי הפועל רמת גן והפועל בני לוד, אולי אני אטעה בנקודה אחת.

יצחק רוכברגר: אתה יודע פחות או יותר.

יצחק רוכברגר: למה?

יצחק רוכברגר: איזה מן החלטות אלה?

יצחק רוכברגר: מי קובע?

יצחק רוכברגר: מי אחראי על הנושא?

יצחק רוכברגר: אני רוצה לומר כמה דברים בעניין הזה.

יצחק רוכברגר: וצודק נשרי כשאמר שצריך למנות שופט.

יצחק רוכברגר: הוא אמר שופט, ואני אומר משהו אחר.

יצחק רוכברגר: פה אני תומך וחושב שהדברים שאמר חבר הכנסת שאמה הם דברי אלוהים חיים.

יצחק רוכברגר: קודם כל, צריך להפריד את הצורה הזאת של מי שממנה את בית הדין.

יצחק רוכברגר: הרי בהיסטוריה, בבסיס, מי שממנה את נשיאות בית הדין העליון זה ההתאחדות לכדורגל, ככה זה הולך.

יצחק רוכברגר: אני לא אומר שלוחשים למישהו, מר שילה.

יצחק רוכברגר: לא צריך ללחוש, אבל ראינו את אבי, ואני מפרגן לאבי.

יצחק רוכברגר: אבל אבי במסיבת העיתונאים אמר: אני מיניתי, הצעתי לשופט בדימוס אורי גורן לעמוד בראש נשיאות בית המשפט.

יצחק רוכברגר: מה זה "אני"?

יצחק רוכברגר: איפה כולם?

יצחק רוכברגר: מי ממנה?

יצחק רוכברגר: אני חושב שבמקרה הזה צריך לעשות דבר אחד, דווקא במסגרת הוועדה הזאת – להמליץ בפני שר המשפטים להקים יחידה.

יצחק רוכברגר: בדיוק כמו שיש את בית המשפט לעניינים מינהליים שדן בקשר שבין האזרח לבין הרשויות המקומית, ובית המשפט הזה יושב תחת בית המשפט המחוזי, להקים יחידה כזאת שתהיה כפופה לבית המשפט המחוזי.

יצחק רוכברגר: זה לא קשור להתאחדות לכדורגל, קשור למשרד המשפטים.

יצחק רוכברגר: כך תעשה הפרדה מלאה ומוחלטת, ותנתק את העסק.

אלכס מילר: האם זה קיים באיזושהי מדינה אחרת?

יצחק רוכברגר: מה זה משנה?

יצחק רוכברגר: שילמדו מאיתנו.

יצחק רוכברגר: אני לא יודע אם זה קיים, אבל שילמדו מאיתנו.

יצחק רוכברגר: מה קרה?

יצחק רוכברגר: אבל עובדה שבית המשפט לעניינים מינהליים בשבתו כבית משפט מחוזי, אומנם קטן יותר, הוא מתנהל בסדר.

יצחק רוכברגר: אז למה לא?

יצחק רוכברגר: לא יקרה שום אסור אם גם ילמדו מאיתנו בעולם.

יצחק רוכברגר: נושא נוסף הוא מבנה הנהלת התאחדות לכדורגל.

יצחק רוכברגר: אתם צריכים לנסות להוביל מהלך לשינוי המבנה כמו שהוא קיים היום, אתם צריכים לעשות את זה.

יצחק רוכברגר: גם אנחנו כראשי רשויות צריכים למצוא את הנוסחה איך לעשות.

יצחק רוכברגר: יוסי, אני אומר לך דוגרי שאנחנו צריכים לתפוס טרמפ על האווירה הציבורית שקיימת ולבוא ולומר דבר אחד: מסיבה כזאת או מסיבה אחרת אנחנו לא נפתח את המגרשים, לא ניתן להם היתרים לפתוח את המגרשים עד אשר תשתנה השיטה – זאת הנקודה.

יצחק רוכברגר: ועם כל הכבוד, מה אתה רוצה?

יצחק רוכברגר: אם מגיע מנכ"ל ההתאחדות לכדורגל ומדבר.

יצחק רוכברגר: סליחה שאני אמרתי קודם לכן.

יצחק רוכברגר: הדיבורים שלך - אתה מדבר כאילו בטון שאתה מאשים.

יצחק רוכברגר: אתה כאילו יושב בצד.

יצחק רוכברגר: אתה מנכ"ל ההתאחדות לכדורגל ואני מצפה ממך לבוא ולומר שצריך לעשות סדר בפנים, וזה לא נעשה.

אלכס מילר: תודה.

אלכס מילר: משרד הספורט, בבקשה.

אורי שפר: בוקר טוב לכולם.

אורי שפר: אני רק רוצה לציין כמה דברים.

אורי שפר: ראשית, השרה לבנת אכן נפגשה עם צמרת המשטרה, עם המפכ"ל דנינו, ראש אג"מ ניסים מור וראש אח"מ ניצב סגלוביץ וצוות בכיר של המשטרה, לאחר שהיא דיברה עם פרקליט המדינה ועם מנהל בתי המשפט וביקשה מהם, מכל הנוגעים בדבר, גם להביא להגשת כתבי אישום מהירים יותר מבעבר, וגם להביא לכך שיינתנו העונשים המתאימים למתפרעים ולאלימים שבכדורגל הישראלי.

אורי שפר: אני יכול לומר שכל האישים שהזכרתי ושעימם היא דיברה אמרו לה שהם פועלים בכיוון הזה.

אורי שפר: הם רואים את הנושא בדרגת חשיבות בדיוק כמוה, ויקצו את המשאבים הנדרשים כדי לתת לנושאים האלה מענה מתאים, הולם ומיידי.

אורי שפר: בד בבד, אני מבקש לזכור שהשרה הקימה ועדה בראשותו של ניצב בדימוס דוד צור שמורכבת מהחברים: עו"ד הדס פורר, לשעבר סגן פרקליט מחוז תל אביב, אילן יבלוקובסקי המונה "יבלו" שהיה מנהל אצטדיון רמת גן והיום מלווה את הקמת האצטדיון ברמת גן, והוא גם נציג אופ"א לנושא אירועי כדורגל ובעלי תפקידים במשחקי כדורגל ברחבי אירופה, ונציג מרכז השלטון המקומי ראש העיר שנמצא איתנו כאן יצחק רוכברגר.

אורי שפר: הוועדה אמורה לתת תשובות לשאלה האם החוק לאיסור אלימות בספורט יושם, מתאים למציאות הקיימת או שיש לעשות שינויים.

אלכס מילר: אבל המשטרה הודיעה שכבר הולכים לעשות שינויים.

אורי שפר: אני חוזר ואומר, הוקמה ועדה.

אורי שפר: היא תיתן את דעתה לעניין מימוש ויישום החוק לאיסור אלימות בספורט, לרבות לשאלה האם על השוטרים לחזור למגרשים או לא.

אורי שפר: כי צריך להבין, אנחנו פועלים במסגרת חוק.

אורי שפר: השוטרים אמורים להיות במעטפת של האצטדיון, לא בתוך האצטדיון.

יצחק רוכברגר: אגב, היא מתכנסת היום.

אורי שפר: נכון.

אורי שפר: את העבודה בתוך האצטדיון עושים הסדרנים, המאבטחים ומנהלי האירוע.

אורי שפר: ככל שנדרש השוטרים נכנסים למגרש ומבצעים את עבודתם, כך שתמיד יש שוטרים בסביבה ובמספרים שאתה ציינת, ובצדק, והערכות המצב הן על-פי מפקד המשטרה המקומי.

אורי שפר: על-פי זה נקבעים מספר הסדרנים והשוטרים הנדרשים, וכך פועלת המערכת.

אורי שפר: לאחר שנתיים מהתחלת יישום החוק חשבה השרה וגם המפכ"ל שנכון לבצע הערכת מצב, לבדוק את הנושא הזה ולתת לו תשובות בתוך 90 יום.

אלכס מילר: תודה.

אלכס מילר: שי, יושב-ראש ועד ארגון האוהדים הארצי.

שי גולוב: תודה.

שי גולוב: כמו שאמר יושב-ראש הוועדה, יש לנו פה באמת הרבה מאוד דיונים בחודשים האחרונים על נושא האלימות בכדורגל ובספורט.

שי גולוב: חשוב לנו מאוד להבהיר כמה נקודות שבדרך כלל לא עולה.

שי גולוב: דבר מאוד משמעותי בכל הסיפור של מניעת אלימות הוא הקשר עם האוהדים, גם עם המשטרה, גם עם המועדונים.

שי גולוב: זה גורם כמו שחבר הכנסת חנין אמר שיכול מאוד למתן את האלימות.

שי גולוב: לצערנו, זה לא קיים בפועל.

שי גולוב: עם המשטרה יש ניסיונות למסד את הקשר, וזה הולך מאוד מאוד צולע.

שי גולוב: עם מרבית המועדונים הקשר לא מתרומם, וזה עקב אכילס מאוד משמעותי.

שי גולוב: למרות הניסיונות שישנן זה עדיין ממש ממש לא בא לידי ביטוי.

שי גולוב: אנחנו חושבים שהכנסת כן צריכה להתערב בחוסר היישום של בניית הקשר עם האוהדים בפועל כמו בהרבה מאוד נושאים אחרים, ולמסד את הקשר כמו בהרבה מקומות בהם ממסדים את הקשר בין האזרח לבין המוסדות איתם הוא אמור להיות בקשר.

שי גולוב: לגבי כל הדיון הציבורי שמתמקד בהחזרת השוטרים ליציעים – אנחנו חייבים להגיד שהזיכרון שלנו הוא שבעבר נוכחות השוטרים ביציעים רק עודדה אלימות, וכל הדרכים האחרות של חיזוק המאבטחים האזרחיים, העבודה בשיתוף עם האוהדים, יכולות להפחית את האלימות בעשרות מונים והרבה יותר מהחזרת השוטרים ליציעים.

שי גולוב: הדבר האחרון – אני מאוד מסכים עם השלטון המקומי שבכל שינוי של מבנה ההתאחדות שכולם פה מסכימים שהיא לא מגיבה לאתגרים היום בפניהם ניצב הכדורגל הישראלי, חייבים, חייבים, לשלב הרבה יותר נציגי ציבור בדמות השחקנים, נציגי ציבור, נציגי אוהדים.

שי גולוב: אלה הם הדברים המרכזיים, תודה.

אלכס מילר: תודה.

אלכס מילר: נציג משרד המשפטים, העלו פה כמה שאלות.

אלכס מילר: קודם כל, גם בעבר דיברנו על כל הסוגיה של סמכויות הסדרנים במגרשי הכדורגל.

אלכס מילר: יש טענה שהסמכויות הן מאוד בעייתיות, ושאין שם בכלל אפשרות לפעול.

אלכס מילר: זה גוף שאמור היה לשמור על הסדר שם, והסמכויות הן בעייתיות.

אלכס מילר: עניין נוסף הוא סוגיית בית הדין לספורט שגם אותה העלנו.

אלכס מילר: ביקשתי אז לבדוק ברשם העמותות לגבי המחלקה המיוחדת לספורט.

אלכס מילר: אלו אותן סוגיות שכביכול עלו גם בעבר וגם היום.

אלכס מילר: נשמח לקבל תשובות.

אלכס מילר: בחוק המאבטחים בוועדת הפנים דיברתם על כך שבסמכויות המאבטחים והסדרנים חייב להיות איזשהו חלק מעניין זה.

אלכס מילר: איפה הדברים עומדים?

אלכס מילר: האם החוק הסתיים או לא?

יעקב פרידברג: אני אענה על השאלה הראשונה ואחר כך על השאלה השנייה.

יעקב פרידברג: לגבי השאלה השנייה אני אולי אבקש מד"ר שפר לענות כי זה דבר שבו הם מטפלים יחד איתנו או אנחנו יחד איתם.

יעקב פרידברג: בעניין סמכויות מאבטחים – עד כמה שאני יודע מהישיבות הקודמות באמת נעשית עבודה בוועדת הפנים של הרחבת הסמכויות.

יעקב פרידברג: היה חוק שעסק בהרחבת סמכויות של מאבטחים בכלל, וכנגזרת מכך גם הרחבת סמכויות של מאבטחים שנמצאים במגרשי הספורט.

יעקב פרידברג: זה לא תחום שאני באופן אישי מטפל בו, אני מוכן לבדוק את זה עוד היום ולהשיב לך בהקדם איפה הליך החקיקה הזה עומד.

יעקב פרידברג: אני מתנצל על כך שאני לא יכול על הדבר הזה כעת.

יעקב פרידברג: זה לא דבר שקשור בחקיקת הספורט שבה אני מטפל, אלא בהרחבת סמכויות של מאבטחים באופן כללי.

אלכס מילר: חקיקת הספורט וכל עניין מניעת אלימות בספורט התעסקה בכל נושא הסמכויות של אותם סדרנים וכו'.

אלכס מילר: אנחנו יודעים שאם לאותם סדרנים אין סמכות לעצור ואין להם סמכות להתערב ואם אין להם סמכויות מינימאליות שישנן לשוטרים – הרי הוצאנו את השוטרים, הכנסנו את הסדרנים ללא סמכויות - מה הם אמורים בדיוק לעשות שם?

אלכס מילר: האם לעשות נו, נו, נו עם האצבע?

יעקב פרידברג: לא.

יעקב פרידברג: מדובר פה במעין הפרטה של סמכויות שיטור שהיא כמובן צריכה להיעשות מאוד מאוד ברגישות ובזהירות.

יעקב פרידברג: היא לא רלוונטית רק לתחום הספורט, היא רלוונטית לתחומים נוספים.

יעקב פרידברג: היות ואני לא מטפל בזה באופן ישיר, אני מתחייב לבדוק את זה בהקדם.

אלכס מילר: הרי כולנו יודעים שזה לא איזה גוף עילי של מאבטחים שנמצא בתוך המגרשים.

אלכס מילר: כולם נמצאים שם דרך חברות אבטחה, ומקבלים שם משכורות רעב במסגרת המינימום.

אלכס מילר: אנחנו מדברים על אנשים שצריכים לעצור כביכול באירועי אלימות ברמה מאוד גבוהה שיכולים לקרות, ואתה מצפה מאנשים.

אלכס מילר: הם כביכול צריכים לסכן את חייהם.

אלכס מילר: הם גם בלי סמכויות והם גם עם שכר מאוד נמוך.

אלכס מילר: גם לא ברור בדיוק מה הם אמורים לעשות שם.

אלכס מילר: איך הם אמורים לפתור את כל הבעיות שכל המדינה רועשת מהן?

אלכס מילר: מן הראוי היה להסדיר גם את הסוגיה הזאת אם מוציאים את אנשי המשטרה.

אלכס מילר: אתם רציתם שיהיה כמה שיותר טוב אבל יצא כרגיל.

איתמר צ'יזיק: איתמר צ'יזיק, מכבי חיפה.

איתמר צ'יזיק: תרשו לי רק לתקן אתכם.

איתמר צ'יזיק: אני רוצה להעיר, אנשים פשוט לא בקיאים פה.

איתמר צ'יזיק: לסדרנים יש היום כמעט את כל הסמכויות שנדרשות, כולל לעכב, כולל לעצור, כולל אפילו שימוש בכוח – כתוב בחוק.

קריאות: לא לעצור.

איתמר צ'יזיק: לעכב ולהעביר למשטרה.

איתמר צ'יזיק: יש לו כמעט את כל הסמכויות הנדרשות.

יעקב פרידברג: אבל יש מהלך של הרחבת הסמכויות הללו עוד יותר.

אורי שפר: בדיון שהתקיים עם המפכ"ל והשרה, השרה ביקשה לבדוק אפשרות שהדיון בנושא האלימות, בין אם הוא בצפון, בדרום או במרכז, ייערך בבית משפט אחד ככל האפשר או שני בתי משפט, על מנת שתיווצר סוג של מומחיות לדיונים, וגם תהיה אפשרות להביא כתבי האישום בהליך מזורז.

אורי שפר: אני יכול לומר שהמשטרה קיבלה על עצמה לבדוק את הנושא הזה ולנסות ליישם אותו ככל שרק ניתן.

אורי שפר: לגבי המאבטחים, הסדרנים המאבטחים – הם שודרגו לעומת הסדרנים הקודמים, והוועדה בראשותו של דוד צור תיתן את דעתה גם לסוגיה הזאת, ועוד יותר מכך, לשאלה האם היקף האחריות שמוטל על מנהל אירוע עומד ביחס ישר לסמכויות שלו.

אורי שפר: אנחנו חושבים שיש כאן איזושהי בעיה, ואנחנו גם לעניין הזה ניתן את דעתנו באמצעות הוועדה.

אלכס מילר: תודה.

יעקב פרידברג: לעניין ההצעה למנות בית משפט ייחודי לשיפוט ספורט כמו שיש בית משפט ייחודי לעניינים מינהליים – יש באמת מאוד מורכבות גדולה.

יעקב פרידברג: אדוני ראש העיר אמר שאולי ילמדו מאיתנו.

יעקב פרידברג: זה באמת לא בכדי לא קיים בשום מקום בעולם מפני שמדובר כאן

יעקב פרידברג: בפגיעה מאוד מאוד בוטה באוטונומיה שיש לגופי הספורט.

קריאה: למה?

קריאה: לא מדברים על השחקנים, מדברים על האוהדים ועל ה - - -

יעקב פרידברג: על זה אני מדבר.

יעקב פרידברג: אם ההתאחדות לא תוכל לדון בתוך הגוף הפרטי עצמו ויהיה איזשהו גוף של המדינה שיתערב, אנחנו נקבל מאוד מהר פידבק שלילי מהארגונים הבין-לאומיים כמו: אופ"א או פיפ"א.

יעקב פרידברג: ההצעה של לקחת את סמכויות שיפוט הפנימית שיש להם היום בחוק הספורט ו- - -

יוסי נשרי: אין קשר בין האווירה של ספורט שלמען הספורט יש את ההתאחדות לבין האווירה האלימה שהיא פשע.

יוסי נשרי: זה שני דברים שונים.

יעקב פרידברג: לא, עבירות אלימות שהן עבירות על-פי החקיקה של מדינת ישראל, חוק העונשין, בוודאי - - -.

יעקב פרידברג: אנחנו מדברים רק על ענייני הספורט, כך אני הבנתי.

אלכס מילר: תודה.

אלכס מילר: כן, בבקשה.

יואב כץ: קודם כל, אני שמח שאתם מסתכלים על התמונה הגדולה, כי התמונה הגדולה זה 3 מיליון איש.

יואב כץ: רובם מגיל 15 עד 25, והנספחים זה משפחות, הורים וילדים.

יואב כץ: בשיחה עם שרת הספורט היא אומרת: הידיים שלי כבולות במידה מסוימת כי ההתאחדות לכדורגל שייכת לפיפ"א ושייכת לאופ"א.

יואב כץ: מישהו צריך ללמוד את החוקים, כי מה יוצא?

יואב כץ: זה כאילו שאתה משעבד את משרד האוצר לבנק העולמי או ל- International Monetary Fund.

יואב כץ: ויש היום באמת הרבה גופים בין-לאומיים גדולים כמו הצלב האדום, ה - International Monetary Fund, הבנק העולמי, שהם יותר חזקים ממשלות והם יותר חזקים מגופים כמו זה.

יואב כץ: באמת צריך למצוא חקיקה, אחרי שילמדו את החוקים של אופ"א ופיפ"א, שתוכל לקחת את הכדורגל ובאמת לעשות כמו שאתה אומר ברוסיה.

יואב כץ: אגב, בתקופה שאיתמר ואני הלכנו לכדורגל בחיפה, בשנות ה-50 וה-60, לא ראית שוטרים, לא ראית תגרות, לא ראית שום דבר.

יואב כץ: אבל זה השתנה מה-top והלך ל-bottom, כמו שאתה אומר פה שאנחנו הולכים פה למשחקים כמו בין מצרים ואלג'יריה שבהם יש פרעות.

יואב כץ: הזכירו פה דבר נוסף שאני שמח שהזכירו.

יואב כץ: בתקופות שאנחנו הלכנו בתור ילדים לכדורגל, הכדורגל היה entertainment, הוא לא היה passion.

יואב כץ: היום הוא passion, וה- passion בכדורגל מוביל לאלימות.

יואב כץ: בארצות-הברית, למשל, אתה משווק את הבייסבול, את הפוטבול, את ההוקי בתור entertainment, ומשפחות הולכות.

יואב כץ: יותר מ-50% מהצופים ב- Boston Red Sox הן נשים.

יואב כץ: צריך לשנות את כל הקונספט של הכדורגל כדי שתהיה באמת פחות אלימות, וכדי שה-3 מיליון איש האלו: ילדים, הורים, אמהות, ילכו לכדורגל ליהנות צריך לשנות החינוך מגיל צעיר.

יואב כץ: אבל בשביל לעשות את זה צריך לעשות רה-ראורגניזציה מוחלטת של ההתאחדות לכדורגל שלצערי יש cozy relationship בין הדיינים לבין הזה.

יואב כץ: לצערי, אין הפרדת רשויות.

יואב כץ: לצערי, יש great deal of conflict of interests.

יואב כץ: צריכים לעשות את זה, אין מנוס מזה, without getting into personality.

יואב כץ: לדעתי, בראש ההתאחדות לכדורגל צעריך לעמוד קודם כל בן-אדם שהוא איש חינוך, קודם כל חינוך, ואיש שיש לו moral authority.

יואב כץ: אתה צריך בן אדם עם moral authority, לא יכול להיות אדם שהוא עסק.

יואב כץ: אם יעשו את כל זה, או שבתוך ההתאחדות בצורה שהיא קיימת היום אבל רה-אורגניזציה, או מודלים אחרים, מודל של ה-NBA שזה מודל של entertainment או מודל של ה- -Major League Soccer, אני חושב שיש עתיד ויש עתיד טובץ.

יואב כץ: רואים אנשים טובים.

יואב כץ: בסוף השבוע ראיתי אדם מאוד נחמד עוזב.

יואב כץ: לני הרציקוביץ עזב, משה תאומים עזב.

יואב כץ: עזבו אנשים טובים.

יואב כץ: אסור לתת להם לעזוב.

יואב כץ: אתם צריכים לתת לזה את הכלים או האינסנטיב, כולל הרשויות, להביא את האנשים הטובים ולהוציא את האנשים הפחות טובים.

יואב כץ: לעשות את זה entertainment כמו ברוסיה, וכפי שהיה בשנות ה-50 וה-60 בארץ.

אלכס מילר: תודה.

אלכס מילר: כן, בבקשה.

איתמר צ'יזיק: אני חושב שיש פה ערבוב תחומים מאוד מהותי בין שני התחומים.

איתמר צ'יזיק: התחום הראשון הוא התחום האלימות, משמעת.

איתמר צ'יזיק: התחום השני הוא המהות של הכדורגל, התאחדות הכדורגל וכל השאר.

איתמר צ'יזיק: לגבי האלימות – לאחרונה מדברים ומדסקסים בזה יותר מידיי.

איתמר צ'יזיק: כמו שהמשטרה אמרה, החוק נגד אלימות החדש, עם שיפורים פה ושם, הוא חוק מעולה, מצוין.

איתמר צ'יזיק: מי שרוצה משטרה – אפשר לשים משטרה במגרשים.

איתמר צ'יזיק: החוק מאפשר לשים משטרה.

איתמר צ'יזיק: מפקד תחנה מקומית, לקבל את האחריות על המשחק, להיות אחראי על המשחק.

איתמר צ'יזיק: הוא יכול להביא 200 שוטרים.

איתמר צ'יזיק: תשאל את ראש עיריית רמת השוטרים כמה שוטרים רוצים להביא לו למשחק נגד בית"ר ירושלים – 200 שוטרים.

איתמר צ'יזיק: אחרי זה הצליחו להוריד ל-100.

איתמר צ'יזיק: אין גם את היכולת לשלם.

איתמר צ'יזיק: אבל החוק הוא חוק מעולה מכל בחינה ומכל צד שהוא.

איתמר צ'יזיק: מה צריך לעשות?

איתמר צ'יזיק: לא עשו את יישום החוק הלכה למעשה.

איתמר צ'יזיק: יישום החוק הלכה למעשה זה קודם כל מה שכולם דיברו פה.

איתמר צ'יזיק: תכנסו לפה את כל נשיאי בית המשפט השלום בכל הערים, דרך משרד המשפטים, ותסבירו להם את חשיבות הנושא.

איתמר צ'יזיק: כל מי שמנסה להמציא המצאות איך פתרו את הבעיה באנגליה או במקום אחר – פתרו את זה רק באמצעות דבר אחד והוא ענישה, הרתעה, שום דבר אחר לא.

קראה: זה לא נכון, סליחה.

איתמר צ'יזיק: תסלחי לי, אני אומר כן נכון.

איתמר צ'יזיק: אני מכיר כמעט את כל הכדורגל באירופה על בוריו.

איתמר צ'יזיק: נכון שבנוסף לזה עשו שינויי חקיקה, נכון שהבעלים של הקבוצות באנגליה לקחו את המושכות הכלכליות לרשותם.

איתמר צ'יזיק: הקרינו על זה סרט אתמול, ואנחנו מכירים את זה הרבה שנים.

איתמר צ'יזיק: ב-85' לא היה כדורגל בטלוויזיה באנגליה.

איתמר צ'יזיק: זוהי הסוגיה השנייה שתיכף אגע בה.

איתמר צ'יזיק: הסוגיה הראשונה היא בעיית האלימות.

איתמר צ'יזיק: תאמינו לי, לא 100 שוטרים, ולא 200 שוטרים, ולא 500 שוטרים.

איתמר צ'יזיק: כמה שיחליטו פר-אירוע על רגישות האירוע כפי שקורה היום, האלימות תיעלם מחר בבוקר.

איתמר צ'יזיק: דרך אגב, יושב-ראש ועדת החינוך, כישראלי אם תשאל אותי: מה מדאיג אותי?

איתמר צ'יזיק: האלימות בכדורגל או מה שקורה ב"קאמרי"?

איתמר צ'יזיק: אני חושב שהתשובה ברורה.

איתמר צ'יזיק: ואם אני אראה מה שקורה ברחוב, התשובה שלי היא ברורה.

איתמר צ'יזיק: אנחנו עוסקים בחינוך.

איתמר צ'יזיק: יש לנו 2,000 ילדים.

איתמר צ'יזיק: בבתי ספר לכדורגל באירופה יש 150 ילדים, רק אלה שיהיו שחקנים.

איתמר צ'יזיק: התרומה של כל ראשי הערים ולכל הקבוצות לקהילה היא שיש לנו 2,000 ילדים.

איתמר צ'יזיק: הם לא ברחובות.

איתמר צ'יזיק: חמישה-שישה יהיו שחקנים.

איתמר צ'יזיק: אנחנו עוסקים בחינוך יום יום, יש לנו יועץ חינוכי.

איתמר צ'יזיק: אני לא רוצה להרחיב בזה, אבל אנחנו חלק מהכלל, והכלל מדאיג אותי.

אלכס מילר: אני לא חושב שכאשר שחקני לוד או רמת גן משתוללים הם תורמים תרומה לשחקנים הצעירים.

אלכס מילר: החינוך שנותנים שם הוא לא החינוך הכי טוב.

איתמר צ'יזיק: אני מסכים איתך לגבי מה שהשחקנים הצעירים רואים שקורה אצל הבוגרים.

איתמר צ'יזיק: אגב, זה קורה בכל העולם.

איתמר צ'יזיק: אני לא רוצה להזכיר שמות של שחקנים מאוד מפוארים בעולם שעשו מעשים שלא צריכים להיעשות.

איתמר צ'יזיק: אבל באופן עקרוני, בבסיס, עוסקים בחינוך יום ויום.

איתמר צ'יזיק: אגב, יש עקרונות מאוד בסיסיים על עניין של עונשים לשחקנים צעירים על עבירות שקשורות בחינוך.

איתמר צ'יזיק: אבל זה חלק קטן מהעניין.

איתמר צ'יזיק: באופן אישי, אמרתי שמה שמטריד אותי בעניין החינוכי זה הרבה דברים שהם מעבר לכדורגל.

איתמר צ'יזיק: זה פתרון קל, לדעתי.

איתמר צ'יזיק: הדבר השני שהוא אולי בסיסי יותר הוא מה קורה בכדורגל הישראלי.

איתמר צ'יזיק: למה יש פחות קהל ביציעים?

איתמר צ'יזיק: למה יש ירידה אולי במהות של הכדורגל?

איתמר צ'יזיק: שיחקנו בדינמו ואני מכיר טוב את "דינמו" ואת ספרטק מוסקבה ואת כולם.

איתמר צ'יזיק: אני לא רוצה להיות הם.

איתמר צ'יזיק: אדם הולך שם ברחוב כשהוא פוחד.

איתמר צ'יזיק: בדינמו-קייב הביאו לנו 700 חיילי חובה ושמו אותם סביב האצטדיון.

איתמר צ'יזיק: זה לא עולה כסף לאף אחד.

איתמר צ'יזיק: אני יודע שהם פחדו מטרור נגד ישראלים, וזה לא היה בגלל הבעיה המשמעתית.

איתמר צ'יזיק: אבל אני לא רוצה להיות הם ואני לא רוצה שמי שהולך ברחוב יפחד.

איתמר צ'יזיק: אני רוצה לחיות במדינה דמוקרטית.

איתמר צ'יזיק: הבסיס במדינה דמוקרטית הוא העניין החינוכי.

כרמל שאמה-הכהן: אני חייב להעיר לך הערה אחת.

כרמל שאמה-הכהן: היום אנשים פוחדים לשלוח את הילדים שלהם למגרשי הכדורגל בתור צופים.

כרמל שאמה-הכהן: לי אין חשש, אני כנראה לא פחדן.

כרמל שאמה-הכהן: אבל אשתי מאוד חוששת וכאשר הילד רוצה ללכת לראות משחק היא ממש אוסרת עליו ללכת.

אלכס מילר: אנחנו היינו בכל המדינה, גם באנגליה, גם בספרד, גם בברית המועצות לשעבר.

אלכס מילר: האם אפשר לספור את כמות האנשים שהולכים שם עם חולצות הקבוצה עליהם או עם חולצות הנבחרת ואת מספר החנויות, ובכלל את התרבות שם מול מה שקורה כאן בארץ?

איתמר צ'יזיק: בישראל יש לנו איזושהי בעייתיות מסוימת.

איתמר צ'יזיק: אנחנו מדברים על הכדורגל האנגלי.

איתמר צ'יזיק: אנחנו עוד לא יכולים להגיע לאהבת הכדורגל האנגלי כמו שהאנגלי מגיע אליה.

איתמר צ'יזיק: פועל ממוצע באנגליה מוציא 20% מהכסף הפנוי שלו לכדורגל, בישראל אפילו פחות מ-5%.

איתמר צ'יזיק: יש לנו דרך ארוכה.

איתמר צ'יזיק: יש תחילה.

איתמר צ'יזיק: דע לך, אשתו תביא את הילדים שלו לאצטדיון וגם בחיפה יביאו הרבה יותר כשיהיו האצטדיונים החדשים, וכשתהיה הרבה יותר תרבות לבוא למשחק אני משוכנע שזה ישתנה.

איתמר צ'יזיק: פולין יצאה מהגוש המזרחי, ואני לא רוצה לדבר על אוקראינה.

איתמר צ'יזיק: אנחנו עוד הרבה לפניהם בתרבות ובכל.

איתמר צ'יזיק: הם סיימו את הבנייה של האצטדיונים, ותראו את ההבדל שהיה שם.

איתמר צ'יזיק: תראו את החירב'ה ששיחקנו בהן בפולין ובאוקראינה ובסלובניה לפני שבע שנים.

איתמר צ'יזיק: תיסעו למריבור בסלובניה – 125,000 איש – ותראו איזה מתקנים לספורט הם מקבלים.

איתמר צ'יזיק: זו הבעיה של חלק מהתרבות שלנו שבגלל אולי גם אני הייתי חושש להביא את הילדים שלי למשחקים.

איתמר צ'יזיק: זה חלק ממיגור האלימות, החינוך וכל השאר.

איתמר צ'יזיק: צריך לעשות מהפך בעניין הכדורגל.

איתמר צ'יזיק: אני חושב שבהתאחדות לכדורגל הפנימו את העניין שצריך לעשות מהפך, גם בבתי הדין, גם בעניין התקנוני.

איתמר צ'יזיק: התקנונים הם מיושנים ולא מתאימים.

איתמר צ'יזיק: אפשר לעשות מהלך כזה בצורה יסודית עם ההתאחדות לכדורגל, בשיתוף פעולה, בצורה די מהירה כדי שהכדורגל בארץ ייראה אחרת.

איתמר צ'יזיק: אנחנו צריכים עכשיו את הסיוע שלכם.

אלכס מילר: האם אפשר לשמוע על המהפך?

אלכס מילר: מה הולכים להפוך?

איתמר צ'יזיק: מדברים על כך שההתאחדות לכדורגל פנתה לקבוצות, ואנחנו בשיתוף פעולה נעביר להם את כל ההערות שיש לנו על 3,200 סעיפים שיש בתקנונים שחלק מהם כבר לא רלוונטי, כולל סעיפים - - -.

איתמר צ'יזיק: לא יכול להיות שזריקת "טרופית" בסעיף הענישה בהתאחדות לכדורגל תהיה אותו הדבר כמו אחד שהולך עם מוט ומרביץ מכות.

איתמר צ'יזיק: זה הכול התפרעות אוהדים סעיף כך וכך, והענישה כך וכך.

איתמר צ'יזיק: יש בעיה של מדרג וצריך לשנות הרבה מאוד סעיפים שקשורים גם במהות של הכדורגל.

איתמר צ'יזיק: דיברו פה על כרטיסים לילדים, ובצדק.

איתמר צ'יזיק: אצלי בקבוצה אין דבר כזה, אין מושג כזה.

איתמר צ'יזיק: מבוגר לא יכול להיכנס עם כרטיס של ילד כי יש מערכת אלקטרונית.

איתמר צ'יזיק: אז אולי לסייע לרשויות המקומיות להתקין את המערכות האלקטרוניות שדרך אגב הופכות להיות חובה היום בכל האצטדיונים בעולם.

קריאה: גם בארץ, רק לא מיושם.

איתמר צ'יזיק: תבואו לחיפה ותראו מערכת אלקטרונית.

איתמר צ'יזיק: מבוגר שבא עם כרטיס של ילד, לא רק שלא זורקים אותו החוצה, הוא צריך ללכת לקופה לשלם קנס אם הוא רוצה לראות כדורגל.

איתמר צ'יזיק: אף אחד כבר לא מוכר רק 20% מכרטיסי הילדים, אנחנו מוכרים כבר 30% ו-40%, רק שיבואו יותר ילדים.

איתמר צ'יזיק: אנחנו מביאים למשחקי הכדורגל 400 ילדים כל שבת חינם מכל הארץ, ולא רק אנחנו.

איתמר צ'יזיק: אנחנו נותנים לילדים הרבה יותר את הרצון לראות כדורגל.

קריאה: לא כולם מכבי חיפה.

איתמר צ'יזיק: אתה יכול לעשות אותו הדבר ברמת השרון, אגב.

איתמר צ'יזיק: לגבי השינויים בכדורגל – יש הרבה מה לעשות.

איתמר צ'יזיק: ניתן לעשות את זה די מהר.

איתמר צ'יזיק: התכנסנו פה לעניין האלימות, וזו כבר הפעם השנייה שאני בא מחיפה לעניין הזה.

איתמר צ'יזיק: שוב, תנו – אתם, המחוקקים - למשטרה את ההנחיה, את החוק, כך שיפעילו את כל העוצמות הנדרשות, וגם משרד המשפטים.

איתמר צ'יזיק: תרשמו בפרוטוקול מה שאמרתי, זה ייעלם בדיוק כמו שזה נעלם באותן מדינות.

איתמר צ'יזיק: יש מדינות באירופה שלא עשו וישנה שם אלימות שהיא הרבה יותר גדולה מאשר מדינת ישראל.

איתמר צ'יזיק: ביוון, בטורקיה הרבה יותר אלים .

אלכס מילר: ד"ר שלומית, בבקשה בקצרה.

שלומית גיא: שלום לכולם, בוקר טוב.

שלומית גיא: קוראים לי ד"ר שלומית גיא.

שלומית גיא: אני חוקרת ספורט באוניברסיטת בן-גוריון ב-12 השנים האחרונות.

שלומית גיא: עבודת הדוקטורט שלי נעשתה ונכתבה על כדורגל אנגלי.

שלומית גיא: גרתי שנה באנגליה, התארחתי באקדמיות לכדורגל של ארסנל וצ'לסי.

שלומית גיא: חקרתי כדורגל ילדים וכדורגל בוגרים.

שלומית גיא: המטרה שלי היתה לראות איך העלימו את החוליגניזם בכדורגל האנגלי.

שלומית גיא: אני אספר סיפור ממש בקצרה.

שלומית גיא: כשהייתי קטנה קיבלתי ספר מההורים שבו היה סיפור על חוואי שיש לו חמור חולה וזקן.

שלומית גיא: החוואי היה צריך להגיע מהחווה שלו למרכז הכפר על מנת להחליף את התבואה שלו ולקנות אוכל, אבל החמור לא רצה לזוז.

שלומית גיא: ביום הראשון הוא לקח מקל ונתן לו מכה בישבן והניע את החמור ללכת למרכז הכפר.

שלומית גיא: ביום השני החמור קיבל מכות יותר חזקות כי החוואי היה חייב ללכת, והחמור הלך צעד אחרי צעד ולאט לאט.

שלומית גיא: ביום השלישי החמור לא הגיב למכות והוא סירב ללכת.

שלומית גיא: החוואי פחד שאם הוא ימשיך להרביץ החמור ימות, ובצדק.

שלומית גיא: ולכן, הוא חשב על רעיון גאוני.

שלומית גיא: הוא לקח את המקל וקשר לו גזר ושם אותו כל הזמן צעד אחד לפני החמור.

שלומית גיא: החמור שרצה את הגזר הלך צעד קדימה והגזר הלך איתו, וכך הם הגיעו תוך מספר דקות קצר למרכז הכפר וכל זה בלי מכות.

שלומית גיא: החמור אפילו לא הרגיש שהוא עשה את הדרך.

שלומית גיא: בסוף הוא גם קיבל גזר, וכולם יצאו שמחים וטובי לכת.

שלומית גיא: כאמור, אני חקרתי את הכדורגל האנגלי, והתעכבתי בעיקר על דוח ועדת טיילור.

שלומית גיא: אני רוצה להראות לכם מה זה חוליגנים אנגלי בשנות ה-70 וה-80.

שלומית גיא: אני בטוחה שהרוב מכירים.

שלומית גיא: מדובר בגברים צעירים בני 20 ו-30, בדרך כלל לבנים ממעמד חברתי נמוך.

שלומית גיא: זה לא האנגלים שמגיעים עם חליפות כפי שאנחנו מכירים, אלא אלו אותם ילדים שלא הלכו לבתי ספר מסודרים, ושלא יודעים איך להתנהג.

שלומית גיא: לאורך 100 שנה, לאורך כל המאה ה-20, הוקמו שמונה ועדות חקירה.

שלומית גיא: כל אחת מוועדות החקירה האלה אמרה שצריך להגדיל את הענישה, צריך להכניס עוד גדרות, לעשות את הגדרות עוד יותר גבוהות, ואחר כך גם לקשור חוט תיל.

שלומית גיא: היציעים נקראו - pens מכלאות.

שלומית גיא: התייחסו לאוהדים כמו בקר.

שלומית גיא: אגב, זה עוד היה קורה לפני כמה שנים בישראל.

שלומית גיא: אבל האלימות רק גברה וגברה וגברה ככל שנכנסו יותר שוטרים.

שלומית גיא: זה לא היה בגלל השוטרים אלא בגלל האווירה העוינת באצטדיונים.

שלומית גיא: האלימות עברה גם לצרפת, איטליה, הולנד, וכל אירופה כפי שאנחנו מכירים.

שלומית גיא: התמונות הן לא יפות.

שלומית גיא: האלימות היתה גם במגרשי הכדורגל.

שלומית גיא: כמו שאתם רואים המאפיינים היו: גזענות, לאומנות, אלכוהול, קעקועים, התארגנות בכנופיות, אלימות נגד המשטרה, והבולדוג הזה שאתם רואים היה באמת הפרוטו-טייפ, איך שזה נראה.

שלומית גיא: בשנת 89' קמה ועדת חקירה מהפכנית שאמרה: עד היום ניסינו את כל הדרכים האלה של המקל.

שלומית גיא: נתנו לחמור מקל בתחת, הרבצנו יותר חזק, סגרנו.

שלומית גיא: אבל זה לא עבד.

שלומית גיא: אנחנו צריכים לעשות תהליך הפוך.

שלומית גיא: במקום להדיר את האוהדים ואת השחקנים לעניין הזה, במקום לקרוא להם בשמות גנאי, לקרוא להם ברברים, במקום להרביץ להם ולשים אותם במכלאות, אנחנו צריכים לעשות תהליך הפוך, תהליך של הכלה חברתית.

שלומית גיא: יש פה ציטוטים מתוך דברי הוועדה: יש להתייחס לאוהדים כצרכני תרבות המגיעים ליהנות מפעילות פנאי תרבותית של שבת אחר הצהריים.

שלומית גיא: הוועדה אומרת: לא רק לבנות אצטדיונים טובים כי התרבות היא לא רק באצטדיונים אלא גם ביחסי אנוש.

שלומית גיא: ברגע שאנחנו מכבדים את האוהדים, נותנים להם את הדברים שהם רוצים, את הנוחות שלהם, דואגים שיהיו להם שירותים ציבוריים כי סליחה, אני מכבדת את הוועדה, אבל במקום שבו מפשילים מכנסיים כי אין שירותים, אותם אנשים יזרקו אבנים.

שלומית גיא: אין אופציה אחרת, אלה נורמות התנהגות.

שלומית גיא: ולכן, ברגע שנותנים את נורמות ההתנהגות החיוביות יצרים מזון בריא ואוכל בריא, ושמים מוזיקה נעימה ומתייחסים לאוהדים כאל צרכני תרבות כאילו הם הולכים לאופרה וכאילו הם הולכים לאירועי תרבות אחרים, האוהדים מגיבים בהתאם.

שלומית גיא: ההמלצות נגעו לכל מה שנוגע לבילוי של שעת אחר הצהריים.

שלומית גיא: נכון, היה סעיף אחד מתוך 84 סעיפים שהמליץ להעמיד לדין פלילי את האוהדים שפשעו.

שלומית גיא: אבל שאר 83 סעיפים פנו למשטרה, לרשויות הציבורית, לכל המארגנים של האירוע, למועדונים ואמרו: אנחנו חייבים לייצר מקום תרבותי, לפנות לאנשים האלה כאנשים תרבותיים.

שלומית גיא: אין ספק שצריך ענישה לאנשים שפשעו.

שלומית גיא: מי שפשע על חוקי המדינה צריך להעניש.

שלומית גיא: אבל אסור לנו להתייחס לכל שאר השחקנים ואל כל שאר האוהדים כעבריינים בפוטנציה.

שלומית גיא: לדעתי, בהקשר למחקר הזה ומחקרים אחרים שנעשו בעניין הזה אסור להתייחס לאוהדים כעבריינים בפוטנציה.

שלומית גיא: מעצרים מינהלים לפני שהאוהדים ביצעו עבירות רק יוצרים נבואה שמגשימה את עצמה, כי ברגע שמתייחסים לאוהדים/לשחקנים כעבריינים פוטנציאליים המעבר של הקו מלא להיות עבריין אל להיות עבריין הוא הרבה יותר מהיר.

שלומית גיא: תודה.

דב חנין: כל הכבוד.

אלכס מילר: תודה.

אלכס מילר: הבנו.

איתמר צ'יזיק: כל הסעיפים של חוק טיילור יושמו בישראל?

איתמר צ'יזיק: רובם, כן.

איתמר צ'יזיק: הורדת הגדרות נעשתה על בסיס חוק טיילור, על בסיס הלימוד של מה שנעשה באנגליה.

אלכס מילר: 80 ומשהו יושמו, חוץ מהסעיף של הענישה הפלילית.

שלומית גיא: לא, חוץ מיחסי האנוש.

שלומית גיא: זה הדבר החשוב ביותר.

איתמר צ'יזיק: כשאנחנו אמרנו: נוריד את הגדרות, אמרו לנו: תיכנסו לבית הסוהר כי אתם עוברים על חוק בינוי ועל זה וזה.

איתמר צ'יזיק: אבל באמת יושמו בעניין הזה כמעט כל הסעיפים של חוק טיילור, למעט - - -

אלכס מילר: תודה.

אלכס מילר: אדוני, בבקשה.

אריה אלדד: ארגון השחקנים אתמול כינס את כל הקפטנים של שתי הליגות הראשונות בכדי לתת להם להבין שאנחנו מביעים שאת נפש ממה שקרה בווינטר ומהאירועים האחרונים.

אריה אלדד: אתמול החלטנו להתקין קוד אתי כאשר בראש הוועדה שלנו יהיה השופט רחמים אמינוף שהוא סגן נשיא בית המשפט בנצרת, ואלוף במי"ל גיורא איילנד.

אריה אלדד: הם יעמדו בראש הוועדה שתקבע את הקוד האתי, שחקני הכדורגל בינם לבין עצמם, בינם לבין האוהדים, וזאת על מנת שגם השחקנים שלנו יבינו מה החשיבות ומה הנזק שנגרם כתוצאה מהתנהגות כמו זו שחווינו.

אריה אלדד: אנחנו לוקחים אחריות ואנחנו רואים בזה משהו שהוא מאוד מאוד חשוב.

אריה אלדד: אני אומר די באצבע מאשימה לכולם, גם אתם חברי הכנסת אשמים בזה.

אריה אלדד: לפני חמש שנים אנחנו שמנו לכם על השולחן את מה שעליו שלומית כרגע מדברת.

אריה אלדד: אם הייתם מקשיבים, ואם הייתם רוצים, ואם הייתם מוכנים להתמודד – זה היה אצל אורי שילה, זה היה כמעט אצל כולם, כל מי שיש לו עניין – יכולנו היום להיות במקום אחר.

אריה אלדד: אבל מסיבות אינטרסנטיות, ואפילו מסיבות של פחדנות, הדברים האלה לא קרו.

אריה אלדד: חיפשו כל הזמן את הסיבות למה זה לא יכול להיות ולמה זה לא צריך להיות, ופה הטעות של כולנו.

אריה אלדד: כיוון שאנחנו צריכים לתת לאוהדים לבוא מהמקום שמכיל ולשנות את תפיסת האבטחה, ולא המשטרה תעשה את זה.

אריה אלדד: תיקח את מקרה בלומפילד האחרון שבו המשטרה היתה שם עם 200 שוטרים והיו שם עוד 200 סדרנים, וקיבלה החלטה אחת שגויה.

אריה אלדד: במקום להוריד את מכבי לשער 7 - 8 הם הורידו את זה לתוך האולטראס של הפועל תל-אביב, את השוטרים ואת הקבוצה היריבה לתוך האולטראס של הפועל תל-אביב.

אריה אלדד: אין לזה אח ורע בעולם.

אריה אלדד: אף אחד מהמשטרה לא חשב על זה, כך שהמשטרה זה לא פתרון, זה לא מטה של קסם.

אריה אלדד: חשוב שהם יהיו שם, אבל אני חושב שצריך לדעת כיצד אנחנו מתמודדים עם הדברים, איך אנחנו רוצים שזה ייראה.

אריה אלדד: אנחנו עדיין מנסים להעיר פה את המדינה שחשוב ששחקני הכדורגל באמת יובילו את המהלך הזה.

אריה אלדד: אפרופו, דוח סטרשנוב, בישיבה שהיתה בה דיבר אורי שילה, הוא התחייב ששחקני הכדורגל יהיו חלק מתוך הוועדה המייעצת בהתאחדות לכדורגל.

אריה אלדד: חבר הכנסת מילר, האם אתה זוכר את זה?

אלכס מילר: כן.

אריה אלדד: לא קרה כלום מאז, כלום.

אריה אלדד: אנחנו אפילו לא וו בוועדה, וו גם לא.

אלכס מילר: אנחנו המלצנו על זה.

אריה אלדד: הם לא עשו כלום עם זה – ההתאחדות לכדורגל.

יצחק רוכברגר: אין דבר כזה.

אריה אלדד: תבדוק.

אריה אלדד: לא זומנו, גם לא לוועדה אחת.

אריה אלדד: לא יכול להיות ששחקני הכדורגל לא יהיו שותפים, שמם לא יישמע.

אריה אלדד: אין בהתאחדות לכדורגל אף עובד שהוא שחקן כדורגל בעברו.

אריה אלדד: אולי אחד, רק פיני קינסטליך.

אריה אלדד: יש שחקני עבר מכובדים מאוד ואין להם מקום.

אריה אלדד: ולכן, התחושה היא שכולנו חייבים שינוי, ואנחנו רוצים לראות את השינוי הזה.

אריה אלדד: קורה.

קריאה: - - - לוי, שחקן מכבי בית שאן, היה מנכ"ל בית שאן.

קריאה: אל תשחירו רק.

קריאה: שפיגלר עובד בהתאחדות ועושה פעילויות חינוכיות.

קריאה: קל לנגח.

כרמל שאמה-הכהן: בתור ראש ארגון השחקנים, מה צריכה להיות לדעתך ענישה מינימאלית לשחקן שבועט בעיטה, לא במסגרת משחק, אלימה שעלולה לפצוע?

כרמל שאמה-הכהן: מה הענוש המינימאלי שצריך להיות בדבר כזה?

כרמל שאמה-הכהן: אני מדבר על בעיטה שבאים לבעוט כדי לבעוט.

איתמר צ'יזיק: הרחקה לשנה מהמשחקים, ובלי משכורת, בלי כלום.

קריאה: והוא לא יכול לקבל תעודה לאמן.

קריאה: לא, אני לא הייתי לוקח את זה כל כך רחוק.

קריאה: הדברים שנעשו הם דברים חמורים ביותר.

קריאה: אנחנו לא רוצים שעכשיו יהיה עליהום על השחקנים.

קריאה: אבל אין ספק ששחקן שפוגע בצורה שזה נעשה, שנה זה מינימום שהוא יהיה בחוץ.

קריאה: שנה זה מינימום.

קריאה: הם צריכים להבין שהם לא פוגעים במשחק עצמו, אלא יש פה מאות אלפי ילדים שמדברים עליהם ורואים אותם, ושהם מודל לחיקוי.

קריאה: זה טלוויזיה, זה ספונסרים, זה ליגה, זה קבוצות.

קריאה: זה הרבה מעבר למשחק כדורגל.

קריאה: ואם הם לא יבינו את זה בצורה הכי ברורה, שלא יהיו במשחק הזה.

קריאה: מי שמתנהג כך שלא יהיה שם.

אלכס מילר: תודה.

אורי שפר: אלכס, רק לתקן משהו.

אורי שפר: קוד אתי חובר על-ידי המרכז לאתיקה בירושלים בראשותו של השופט בדימוס זמיר בשיתוף ההתאחדות לכדורגל ומשרד הספורט.

אורי שפר: הוא ייכנס לתוקף ב-1.1.2013, והוא כולל גם פרק לגבי כללי אתיקה לשחקנים.

אלכס מילר: אתם תתאמו את הקוד האתי.

קריאה: נשמח לקבל את זה.

אלכס מילר: יש לנו כל כך הרבה קודים אתיים, אבל בסופו של דבר - - -

קריאה: אף אחד לא משתמש.

אלכס מילר: יוסי, בבקשה תציג את עצמך.

יוסי חן: קודם כל, אני רוצה לברך את אלכס מילר על העבודה החשובה שהוא עושה פה בראשות הוועדה.

יוסי חן: אנחנו לא שוכחים שאנחנו בפגרה ואתה פה.

יוסי חן: אני רוצה לברך גם את חברי כרמל שאמה שהוא יושב-ראש ועדת הכלכלה.

יוסי חן: כולנו שומעים על העבודה שהם עושים.

יוסי חן: אציג את עצמי ממש בקצרה.

יוסי חן: אני עברתי הכול בכדורגל, גם כשחקן, גם כמאמן, וגם היום חבר בוועדה בהתאחדות לכדורגל, ובמרכז בית"ר.

יוסי חן: מה שנעשה היום, ומה שמדובר היום, בעיקר זה הליגות הגבוהות.

יוסי חן: אני רוצה להסיט את הדיון לכיוון הליגות הנמוכות.

יוסי חן: האם מישהו יודע מה קורה בליגות א'-ג'?

יוסי חן: מה קורה בנוער?

קריאה: בלגאן.

יוסי חן: במקרה יושב פה יוסי נשרי שהוא היה יושב-ראש קבוצה של ליגה נמוכה, ויש פה את איציק שהלוואי שבכל הארץ יעשו את מה שהוא עושה ברמת השרון.

יוסי חן: אבל, חברים, אנחנו צריכים לתת את הדעת, ואני מדבר בעיקר על נושא השיטור.

יוסי חן: אני לא מצטרף לעליהום על אורי שהוא חבר, והוא עושה גם הרבה דברים טובים בהתאחדות.

יוסי חן: לדעתי, לא הוא היה צריך להיות פה היום.

יוסי חן: מי שהיה צריך להיות פה זה אחד מאותם חברים במזכירות, בוועד המצומצם הזה שמקבל את ההחלטות.

יוסי חן: אורי בסך הכול עושה את העבודה שלו על הצד הטוב ביותר.

אלכס מילר: אנחנו לא מחליטים להתאחדות לכדורגל את מי הם רוצים לשלוח לכאן ומי מייצג אותם כאן.

יוסי חן: בהמשך לדבריו של איציק לגבי מבנה ההתאחדות והנהלת ההתאחדות - יושבים שם חבורה של ועדת קישוט בהנהלה, ושום עשייה ושום החלטות.

יוסי חן: כל ההחלטות מתקבלות במזכירות ובמרכזים הגדולים.

יוסי חן: אני אתן לכם סקופ, אולי אנשים לא יודעים.

יוסי חן: לקראת הבחירות הבאות עושים הכול שמרכז בית"ר שבמקרה הצליח איכשהו להשתחל להנהלת ההתאחדות, לא יתמודד.

יוסי חן: אני אומר לכם את זה מידיעה.

יוסי חן: עושים הכול תקנונית לבדוק איך בבחירות הבאות מרכז בית"ר - - -

קריאה: כמו בימי אצ"ל ולח"י.

יוסי חן: - - -אלה שהצביעו כהצבעת מחאה עבור מרכז בית"ר - גם את זה הולכים למנוע.

יוסי חן: תבדוק מה שאני אומר.

יוסי חן: - - - תקנונית לא לאפשר למרכז בית"ר להתמודד בבחירות - - - לסיום, אני מבקש - ואני בטוח שגם אורי צריך להצטרף למהלך הזה – להחזיר את השיטור לליגות הנמוכות.

יוסי חן: במקרה הייתי במשחק שבו היה אבי קאופמן שהוא יושב-ראש ועדת א'-ג'.

יוסי חן: הוא במקרה הגיע למגרש, והוא ראה איך תוקפים קבוצה עם כסאות ועם מקלות, ויותר גרוע, לאחר המשחק הזה התקיים משחק של נערים.

יוסי חן: אותם נערים שבאו מחיפה לאותו מגרש ממש חששו לחייהם, הם פחדו לשחק.

יוסי חן: הם עצרו באיזשהו שלב ופחדו לשחק.

יוסי חן: זה מקרין הלאה.

יוסי חן: לכן, בואו נחזיר את השיטור למגרשים.

יוסי חן: לגבי הסמכויות של המאבטחים עליהן דיברתם – אין להם שום סמכויות, הם חוששים.

יוסי חן: אני לא יודע מה יקרה אם חלילה מתקיפים מישהו ויפתחו להם תיק פלילי.

קריאה: כל אחד שוקל יותר מהשני.

קריאה: האם הם יכולים לשמור עם כרס כזאת?

קריאה: אנשים בני שמונים מגיעים.

אורי שפר: יוסי, זה ממש לא נכון.

אורי שפר: יש קריטריונים מאוד ברורים, מבחן כושר גופני שכל אחד מהם צריך היום לעבור.

אורי שפר: מה שאתה אומר היה נכון לפני שלוש-ארבע שנים.

אורי שפר: זה השתנה לחלוטין.

יוסי חן: אורי, אני מכיר אישית חלק מהם.

יוסי חן: הם גם חוששים להשתמש במה שהם לומדים בקורס כי הם פוחדים מתביעות.

יוסי חן: היום גם שוטרים חוששים מתביעות אז בטח ובטח כאלה שלא מזוהים כאנשי חוק.

יוסי חן: אנשים לא נרתעים מהם.

יוסי חן: יוסי דיבר על משחק בו הורה סטר למישהו, ובמשחק הזה אני נכחתי.

יוסי חן: אותו הורה הוא מאבטח.

יוסי חן: הוא עבר את הקורס, והוא סטר במקרה ל- - -

יוסי נשרי: - - - כי לא משלמים שם כסף.

יוסי חן: אני רוצה לסיים.

יוסי חן: ראשית, אני אומר שכן יש ירידה.

יוסי חן: רק השבוע קיימנו דיון בוועדה בהתאחדות לכדורגל.

יוסי חן: אני אשמח אם אבי שהוא יושב-ראש הוועדה יגיד כמה מילים.

יוסי חן: האלימות ירדה, הצלחנו להוריד.

יוסי חן: בעצם הישיבות בין יושבי-הראש ממש מחברים אחד לשני ומנסים להוריד את האלימות.

יוסי חן: אני מבקש להחזיר את השיטור לפני שיקרה אסון, בעיקר לליגות הנמוכות.

אלכס מילר: תודה.

אלכס מילר: אבי, בבקשה.

אבי קאופמן: שמי אבי קאופמן.

אבי קאופמן: הייתי שחקן בהפועל חיפה, מנכ"ל בהפועל חיפה הרבה מאוד שנים.

אבי קאופמן: אני חבר הנהלה תקופה די ארוכה.

אבי קאופמן: אתם יודעים את זה שאנחנו לא מקבלים שכר.

אבי קאופמן: אני רואה בזה איזשהו אקט של תרומה לקהילה.

אבי קאופמן: נכון שאני בדעה מייעצת כמו חברי איציק.

אבי קאופמן: אבל כראש עיר שעסוק מהבוקר עד הערב, אני בטוח שאם היית מחליט לתת יום בשבוע גם להתאחדות לכדורגל, היית מוצא דלת לעשות אחד מהתפקידים.

אבי קאופמן: איציק, יש המון המון מה לעשות.

אבי קאופמן: אני יודע שאתה עסוק בעיר ושאתה עושה דברים גדולים.

אבי קאופמן: אנחנו יודעים מה אתה עושה.

יצחק רוכברגר: - - - לדבר, והוא שומע לי, וזה בסדר.

יצחק רוכברגר: זאת לא השיטה.

אבי קאופמן: האם אתה יודעים בכלל מהי הפעילות בהתאחדות וכמה משחקים יש כל שבת מעבר לפרונט שזה הליגות המקצועיות, ליגת העל והליגה הלאומית?

אבי קאופמן: זה בסך הכול 16 משחקים.

אבי קאופמן: 8 בליגת על ו-8 משחקים בליגה הלאומית.

אבי קאופמן: זה 84 משחקים בליגה א',ב',ג', עם יותר קהל במגרשים לעומת מגרשים בליגה א' ובליגה הלאומית, אם זה באום אל פחם, אם זה בקריית מלאכי, אם זה מגרשים שבהם יש הרבה הרבה יותר קהל מהרבה מגרשים בליגה הלאומית, והמשחקים האלה עוברים חלק.

אבי קאופמן: יש 387 משחקים כל שבת במחלקות נוער, זה פעילות של 500 משחקים.

אבי קאופמן: כמובן שהכדורגל הוא בפרונט של החברה הישראלית כי בכל אצטדיון יש עיתונאים ויש צלמים ויש אנשי אינטרנט.

אבי קאופמן: אני אומר לכם חברים, אם תשימו בכל פאב בישראל ביום חמישי-שישי-שבת עיתונאי תראו שהאלימות היא פי 50 ממה שיש בכלל במגרשי כדורגל.

אבי קאופמן: זה אותה חברה.

אבי קאופמן: כשאתה אומר שאשתך פוחדת שהבן שלך ילך לכדורגל, אז אני מחכה לבן שלי כל יום שישי עד השעה ארבע בבוקר כשהוא חוזר מהפאב.

אבי קאופמן: החיים זה בית ספר.

אבי קאופמן: זה אולי לא טוב שאני מערב את המשפחה, אבל הבן שלי נטש את בית הספר בכיתה י"א.

אבי קאופמן: הוא עשה בגרות ברמה גבוהה מאוד.

אבי קאופמן: הוא אמר לי: אבא, אני לא הולך לבית ספר כי כל יום יש מכות.

אבי קאופמן: כשאנחנו פותחים את העיתון וילדים מרביצים למורים אני לא שומע שיש כזה רעש.

אבי קאופמן: אתמול נאנס ילד על-ידי שלושה תלמידי בית ספר, ולא מדברים על זה בכלל.

אבי קאופמן: יותר נוח.

אבי קאופמן: הוא סוגר את מגרשי הכדורגל.

אבי קאופמן: מורים מקבלים מכות מהורים, למה אתה לא סוגר את בתי הספר?

קריאה: אצלי לא מקבלים מכות.

אבי קאופמן: אנחנו מדברים ברמה הארצית ולא ברמת הפרט.

אבי קאופמן: דווקא הכדורגל – 2,000 ילדים , ואיתמר ציין.

אבי קאופמן: יש מועדונים שמאגדים 2,000 ו-3,000 והם משקיעים 3 ו-4 מיליון שקל במחלקות הנוער.

אבי קאופמן: אוספים ילדים משכבות סוציו-אקונומיות נמוכות כאשר להורים אין כסף לשלם את מיסי החברים.

אבי קאופמן: המועדונים מעמידים ועדות ופוטרים הורים.

אבי קאופמן: עושים פעילות בבתי הספר.

אבי קאופמן: אני רוצה שתזמין לכאן את יושבי-הראש.

אבי קאופמן: הנה, יושב פה יואב כץ שהוא יושב-ראש מועדון.

אבי קאופמן: תשאל אותו בכמה בתי ספר הוא היה ודיבר על חינוך ומשמעת.

אבי קאופמן: פעילות של שחקני כדורגל בתוך בתי ספר להתחבר לקהילה.

אבי קאופמן: אורי שפר יודע, בתקופתו הוא ליווה את הפועל חיפה.

אבי קאופמן: לא היה שבוע.

אבי קאופמן: אפרים גבאי, היה בית ספר שלא ביקרנו?

אבי קאופמן: אבל אתם מפילים את כל הבעיה שהמועדונים צריכים גם לטפל בהם, שההתאחדות לכדורגל אשמה.

יצחק רוכברגר: אז מי אשם?

אבי קאופמן: יושבי-הראש לא אשמים.

אבי קאופמן: אתה מדבר שאתה פיון, זה נכון כי הדברים נסגרים בתוך המזכירות.

אבי קאופמן: אבל מי זה המזכירות?

אבי קאופמן: אלונה ברקת, ירושלם, מכבי נתניה.

אבי קאופמן: אם היא היתה מקום שלישי היא לא היתה עוזבת.

אבי קאופמן: תאמין לי, היא לא היתה עוזבת.

כרמל שאמה-הכהן: אני לא יודע למה היא עזבה.

כרמל שאמה-הכהן: תסביר לי למה היא עזבה.

קריאה: בגלל החלטות בתי הדין, בעיקר בגלל החלטת בין הדין.

כרמל שאמה-הכהן: איזה החלטה הפריעה לה?

קריאה: הקומבינה.

אבי קאופמן: אני שמח שיוסי דיבר, ויש פה נתונים אמיתיים.

אבי קאופמן: אני מציע גם שההתאחדות יעבירו לך ואתם תשמחו לקבל.

אבי קאופמן: יש ירידה באלימות, לפחות בליגות הנמוכות.

אבי קאופמן: עשינו כמה פעולות לעשות את זה.

קריאות: גם בבוגרות, גם לפי דוחות המשטרה יש ירידה ב - - -

קריאה: יש ירידה באוהדים, אבל יש עלייה בשחקנים.

אבי קאופמן: אתה תקבל נתונים אמיתיים.

אבי קאופמן: ההתאחדות לכדורגל לקחה דמות כמו מוטל'ה שפיגלר שאני רוצה להצדיע לו.

אבי קאופמן: הוא לא מבקש להיות בפרונט.

אבי קאופמן: אין מגרש בליגה א', ב' ו-ג' שהוא לא היה.

אבי קאופמן: אנחנו עושים ימי עיון לקבוצות באזורים מסוימים.

אבי קאופמן: הוא מגיע למחלקות הנוער.

אבי קאופמן: אנחנו מנסים להעביר את המסר שאנחנו עוסקים בספורט, קודם כל.

אבי קאופמן: אבל בסך הכול לאימונים בשעות אחר הצהריים, למה שקורה, זה ילדים שאנחנו מקבלים מבתי הספר, מהחברה, מהעשייה היום יומית.

אבי קאופמן: אורי, חשוב לי שתשמע.

אבי קאופמן: עזוב את ההתאחדות לכדורגל.

אבי קאופמן: במסגרת משרד החינוך, ליגה באולמות לבתי ספר.

אבי קאופמן: במקרה היה טורניר בקריית חיים.

אבי קאופמן: אמרתי לבן שלי שאני נמצא בחיפה ושאני בא לראות אותו.

אבי קאופמן: הוא אומר לי: על מה אתה מדבר?

אבי קאופמן: אין להביא הורים, אין להביא כיתות.

אבי קאופמן: שאלתי אותו: מה זאת אומרת?

אבי קאופמן: הקבוצות נכנסות וסוגרים את הדלת כי יש מכות אחרי המשחקים.

אבי קאופמן: אז אתם באים בטענות להתאחדות?

אבי קאופמן: בבתי הספר לא נותנים שיהיה קהל, בתוך הטורנירים שמקיים משרד החינוך אין כניסה לקהל.

אבי קאופמן: בחצי גמר וגמר נותנים תקציב להביא סדרנים אז נותנים, אבל בשלבים המוקדמים סוגרים את האולם, ואין כניסה להורים ולכיתות כי פוחדים שתהיה אלימות.

אבי קאופמן: אז לבוא ולהפיל את כל מה שקורה על ההתאחדות לכדורגל – תסלחו לי - - -

אלכס מילר: תודה.

אלכס מילר: כן, בבקשה.

אלכס מילר: בועז גולן, סמנכ"ל הפועל חיפה.

אלכס מילר: אני רוצה להעיר שתי הערות והארות גם למשטרה וגם להתאחדות ולכולנו, ובסוף פתרון קטנטן.

אלכס מילר: קודם כל לגבי המשטרה – אני חושב שנעשתה פה עליית מדרגה עם כל ההתערבות של המשטרה על שחקן שדוחף במגרש.

אלכס מילר: כתבי אישום שהוגשו על דחיפה פשוטה, ואני אסביר.

אלכס מילר: מהמחזור הקרוב כל שחקן ייגש לתחנת המשטרה המקומית ויגיש תלונה על שחקן אחר, ואנחנו נכנסים לתוהו ובוהו שהכדורגל הישראלי לא שמע מעולם.

אלכס מילר: אבל אם כבר נעשו והגישו נגד שני שחקני הפועל חיפה בתוך יומיים כתבי אישום מאז אירועי המושבה, וכששחקן שלנו הגיש תלונה באותו תיק במשטרת פתח תקווה יומיים אחרי, עבר חודש ושחקן אחד עוד לא הגיע לחקירה - מריו צ'רביץ - ושחקן שני לא הוגש נגדו כתב אישום.

אלכס מילר: זו איפה ואיפה.

אלכס מילר: אולי בגלל שזה תחנת משטרת פתח תקווה.

אלכס מילר: אם זה היה בחיפה זה היה אולי הפוך.

אלכס מילר: אבל זה דבר שצריך לתת עליו את הדין.

אלכס מילר: צריך להיות מוגש היום כתב אישום נגד שני השחקנים האלה, במיוחד שרואים אותם מכים בצורה חזקה.

אלכס מילר: לגבי ההתאחדות – אני אישית מאוד מעריך את מנכ"ל ההתאחדות.

אלכס מילר: אני חושב שהוא עושה הרבה דברים.

אלכס מילר: יש לנו גם שיתוף פעולה מאוד טוב עם ההתאחדות בעבודה היום יומית.

אלכס מילר: אבל לא ייתכן שתובע התאחדות לכדורגל בדיון הראשון אומר:

אלכס מילר: אני אגיש כתבי אישום נגד אלה שאני רואה שהם מכים.

אלכס מילר: עבר חודש, הוא לא עושה שום דבר.

אלכס מילר: מריו צ'רביץ נראה שלוש פעמים מכה – שום דבר, לא מגישים כתב אישום.

אלכס מילר: אולי בגלל שזו מכבי פתח תקווה, אולי לא.

אלכס מילר: אבל זו עובדה, וצריך היום להגיש נגדו כתב אישום.

אלכס מילר: זה בושה שהוא משחק כדורגל.

אלכס מילר: לא יכול להיות שגל הראל לא עשה שום דבר, ושבועיים הוא מורחק שני משחקים.

כרמל שאמה-הכהן: האם יש נימוק למה לא הוגש כתב אישום?

כרמל שאמה-הכהן: יש נימוק.

כרמל שאמה-הכהן: אני פוחד להגיד שלא יגישו נגדי תביעה.

כרמל שאמה-הכהן: לא, נימוק רשמי.

כרמל שאמה-הכהן: האם יש נימוק רשמי.

קריאה: תגיד לכאורה.

קריאה: כן, לכאורה.

קריאה: אגב גילוי נאות.

קריאה: תובע ההתאחדות מצא את האשם.

קריאה: הוא שלח נגדי התראה שאני לא אדבר - הנה, תדעו.

קריאה: אבל הוא גם יקבל תשובה נאותה.

כרמל שאמה-הכהן: לא זו השאלה ששאלתי, לא מה ההסבר שלך למה לא הוגש.

כרמל שאמה-הכהן: ההתאחדות נתנה תשובה רשמית למה לא הוגש עד היום?

בועז גולן: שום דבר.

בועז גולן: אמרו בדיון שהוגש, שום דבר לא עשו כי הוא שחקן של מכבי תקווה.

בועז גולן: שום דבר.

בועז גולן: חבר'ה, להתעורר.

כרמל שאמה-הכהן: אבל זה לא התשובה של ההתאחדות.

כרמל שאמה-הכהן: אני שואל אותך מה התשובה של ההתאחדות.

בועז גולן: להתאחדות אין תשובות.

בועז גולן: הנה, שיגידו ושיתנו תשובה למה שחקן שנראה - - - .

בועז גולן: שחקן שלנו באותה תקרית נשפט.

בועז גולן: אגב, הוא חטף את המכות.

אלכס מילר: רבותי, תבינו.

אלכס מילר: אתם יורדים לרמת הפרט.

בועז גולן: אבל אם עושים סדר חייבים - - -

אלכס מילר: על זה אני מדבר כאן.

אלכס מילר: כל ישיבה כאן היא על משהו אחר.

אלכס מילר: זה על איזשהו שחקן, זה על איזשהו מקרה פרטי.

בועז גולן: אבל זה באותו תיק.

בועז גולן: אנחנו יושבים פה היום על מכבי פתח תקווה, זה הדיון.

בועז גולן: הדיון הוא על מכבי פתח תקווה, לא על האוהדים.

בועז גולן: בשני האירועים האחרונים היכו שחקנים ובעלי תפקידים, לא אוהדים.

אלכס מילר: אנחנו לא ועדת חקירה למה שקרה במגרש בין מכבי פתח תקווה.

אלכס מילר: כשאני החלטתי לכנס כאן ישיבה עצם ההחלטה היתה מאוד מוזרה לי.

אלכס מילר: ברגע שיש איזשהו אירוע אלים כזה או אחר כל הקבוצות מקבלות ענישה בפועל באותה עונה, ופתאום שמענו פה משהו חריג שזה עובר.

אלכס מילר: אני מחליט על הישיבה, יש אירוע אלים, יום לפני הישיבה משנים את ההחלטה.

אלכס מילר: היה כאן איזושהי מהות של איזשהו דבר שכנראה הולך לפי הרוח התקשורתית או לפי רוח אחרת.

אלכס מילר: אבל אי-אפשר להתנהל כך בכל דבר.

אלכס מילר: אני לא יכול לכנס כל פעם ישיבה על כל מקרה שקורה בכדורגל.

בועז גולן: פתרון קטן – כל יום רביעי כמעט יש בהתאחדות לכדורגל דיונים על כל הקבוצות מכל הליגות.

בועז גולן: נכנס המון כסף מעונשים להתאחדות לכדורגל.

בועז גולן: צריך לקבל פה החלטה שהכסף הזה הולך לטובת קמפיין למיגור אלימות, ולא לכיס ההתאחדות לכדורגל.

בועז גולן: יש המון כסף.

בועז גולן: אפשר בכסף הזה לשים שלטים באצטדיונים ואפשר לעשות הרבה דברים.

בועז גולן: אפשר לשים בכל הארץ על השלטים באצטדיונים את הפרצוף של אלה שיושבים בכלא.

אלכס מילר: תודה.

אלכס מילר: אדוני, בבקשה מילה אחת.

אפרים גבאי: אפרים גבאי, מנכ"ל הפועל חיפה.

אפרים גבאי: דיברו על הקטע של הירידה באלימות בקהל, ואף אחד לא שם לב שבשני המקרים האחרים שהקהל של ארבעת הקבוצות ישב כשאין גדרות ואין כלום.

אפרים גבאי: אף אחד לא פרץ למגרש.

אפרים גבאי: צריך לציין באמת את הקהל.

אלכס מילר: הבנו.

אלכס מילר: רבותי, אתם כבר דיברתם.

אלכס מילר: אני מסכם.

אלכס מילר: אני מכנס כאן כל פעם ישיבות וכל פעם על משהו אחר.

אלכס מילר: כולם מגיעים לפה עם כל מיני הצהרות ורצונות ועם כל מיני שינויים, אבל בפועל אנחנו רואים שגם אם יש הפחתה באלימות המקרים הופכים להיות הרבה יותר מזעזעים מהמקרים הקודמים.

אלכס מילר: אני לא זוכר מתי בפעם האחרונה ראיתי שבתקופה של חודש שלם שהמקרים הופכים להיות באמת משהו חסר פרופורציות.

אלכס מילר: למזלנו, הקהל ישב בשקט.

אלכס מילר: אם זה היה יוצא אז חבל על הזמן.

אלכס מילר: קודם כל, ההתאחדות לכדורגל – כל אותם שינויים.

אלכס מילר: אנחנו דיברנו על כל כך הרבה דברים.

אלכס מילר: יש פה אווירה כללית בקרב חברי הכנסת על ההתערבות.

אלכס מילר: חברי כנסת התקשרו אליי ואמרו לי: אלכס, לא מעניין אותנו אופ"א, לא מעניין אותנו אם יוציאו אותנו עכשיו לתקופה של כך וכך, אבל לפחות שאנחנו נהיה סגורים שאנחנו לא נראה את הסוגיות האלה, לכאורה כמו שזה היה נראה, של באמת כניסה של אינטרסים אישיים והתערבויות וזיגזגים.

אלכס מילר: תשמעו, זה נראה לא טוב, זה נראה ממש לא טוב.

אלכס מילר: זה נראה כאילו איזה חברה פרטית מנהלת בצורה של תפסת מרובה לא תפסת.

אלכס מילר: לא תפסת – משנים את ההחלטה.

אלכס מילר: זה פשוט נראה לא טוב.

אלכס מילר: רבותי, חייבים לעשות את השינוי הזה.

אלכס מילר: דיברנו על זה כל כך הרבה.

אלכס מילר: מה הבעיה?

אלכס מילר: אנחנו כל הזמן מתעסקים בכל הפוליטיקה ובעסקנות הזאת ובדברים הפנימיים שלהם.

אלכס מילר: רבותי, משנות ה-70 אנחנו לא שם.

אלכס מילר: על מה אתם מדברים?

אלכס מילר: איזה תרבות אתם רוצים לייצר כאן?

אלכס מילר: מתי, נבחרת, מי, מה.

אלכס מילר: זה לא קיים.

אלכס מילר: אנחנו מתעסקים בנישות הפנימיות הקטנות שלנו, אבל כל העולם מזמן כבר לא שם.

אלכס מילר: אם המדינה צריכה לקחת על עצמה אחריות, אין שום בעיה.

אלכס מילר: יכול להיות שצריך לבדוק גם את ניצול כספי הציבור שמגיע לאותן עמותות הספורט בישראל, ולאן הולך הכסף.

אלכס מילר: זו שאלה נכון.

אלכס מילר: ואם יש כסף לנושא של מיגור אלימות אז תיקחו את הכסף למיגור האלימות.

אלכס מילר: אני אומר לכם שאנחנו ניתן לכם תקופה של חודש-חודש וחצי לעשות את אותם השינויים עליהם אתם מדברים, גם בעניין דוח סטרשנוב, גם שילוב אוהדים ושחקנים בסוגיות של קבלת החלטות, גם בהיבט של ניגוד העניינים, של הקשרים המשפחתיים.

אלכס מילר: כל הדברים האלה חייבים לצאת מההתאחדות לכדורגל.

אלכס מילר: חייבים, ולא רק מההתאחדות, אלא מכל ההתאחדויות.

אלכס מילר: רבותי, כל ענף הופך להיות לעסק משפחתי של מי עומד בראש הענף, וזה נראה ממש מזעזע.

אלכס מילר: זה כמעט קיים בכל ענף, ולא רק בכדורגל.

אלכס מילר: כל פעם אנחנו שומעים שההוא האח של זה, ההוא חבר של ההוא, ואי-אפשר כך.

אלכס מילר: מדינה שכן נותנת משאבים, מדינה שכן מנסה לעשות, לא יכולה להיות ברמה כזאת בספורט.

אלכס מילר: זה אחד מהפתרונות הכי טובים לאלימות, זה אחד מהפתרונות הכי טובים לכל הסוגיה הזאת של משמעת, חינוך והכול.

אלכס מילר: אבל ברגע שזה קורה שם אז כמובן שלא ילכו.

אלכס מילר: זה החינוך הבלתי פורמאלי שנותן כביכול פתרונות בכל העולם, ואצלנו זה לא שם.

אלכס מילר: שוב, יש פה רצון של חברי הכנסת ושמעתם את חבר הכנסת שאמה.

אלכס מילר: יש גם חברי כנסת אחרים שבאמת מחפשים את הדרך ללכת בחקיקה כאן בכל העניין הזה של התערבות אגרסיבית של כנסת ישראל בכל מה שקשור להתאחדויות.

אלכס מילר: נעשה את זה אם לא יהיו שינויים.

אלכס מילר: שנה וחצי דיברנו על שינויים שהבטחתם לעשות, והגיע הזמן שתעשו אותם.

אלכס מילר: לא בדיעבד ולחכות עד שמשרד הספורט יביא את הקוד האתי, והם כותבים את הקוד האתי משלהם, ואלה כותבים את הקוד האתי.

אלכס מילר: רבותי, אי-אפשר כך.

אלכס מילר: אני אומר לכם, יש לנו היום כמה נושאים על סדר יומנו שיש ברצונם של חברי הכנסת להתקדם איתם.

אלכס מילר: גם בעניין של דוח סטרשנוב באותן הסוגיות שלא יושמו עדיין, גם בעניין מינהלת הליגה, גם בעניין בית הדין לספורט, גם בעניין ניגוד העניינים בתוך מערכת הניהול של עמותות הספורט שמקבלות כסף ציבורי.

אלכס מילר: רבותי, עם כל הכבוד, ברגע שהמדינה קובעת שבחברות ממשלתיות אסור שיהיה קשר משפחתי עד דרגה ארבע אז יכול להיות שגם צריך לעשות את זה בתוך הגופים האלה.

אלכס מילר: חברים, גם אם הכוונות הן טובות זה נראה לא טוב.

אלכס מילר: זה נראה לא טוב ברגע שזה קשור איכשהו לבן אדם.

אלכס מילר: כמובן שבסופו של דבר ההתאחדות לכדורגל מקבלת את כל החיצים.

אלכס מילר: יכול להיות שלא היה שום דבר שאפשר לבוא ולהגיד שאכן היתה איזושהי כוונת זדון.

אלכס מילר: אבל בסופו של דבר זה נראה לא טוב, וכל הציבור מסתובב סביב זה, ואנחנו שומעים שההוא כך וזה לא בסדר, ורק אלימות ואיפה ההישגים, ולאן נגיע והחלומות הרטובים של מדינה שלימה הם שמתי שהוא נגיע לאיזושהי תחרות בין-לאומית.

אלכס מילר: רבותי, אני מבקש מההתאחדות לכדורגל לקבל החלטות חד-משמעיות בכל הסוגיות שהן על סדר- היום הציבורי הקשורות לעניין השיפוט שצריך להיות מנותק לגמרי מתוך המינויים שהם יוצאים מאינטרסים הפנימיים של ההתאחדות.

אלכס מילר: כמו כן, בכל העניין של היישומים של הרכב ההנהלה של ההתאחדות, היחסים בתוך המערכת הזאת, הקוד האתי והטיפול בנושא האלימות.

אלכס מילר: גם לגבי המשטרה.

אלכס מילר: תאמינו לי שאני עדיין לא ירדתי מהרעיון של המעצרים של כל המתפרעים במגרשים לתקופה של כמה ימים בפועל מאחורי המסורגים.

אלכס מילר: אגב, לא דיברתי על אלה שחושדים בהם, זה לא נאמר אף פעם.

אלכס מילר: אף אחד לא הולך לעצור פה אנשים שיש חשש לגביהם ולהושיב אותם בכלא.

אלכס מילר: אנחנו מדברים על אנשים שמתפרעים.

אלכס מילר: אבל, בסופו של דבר, אנחנו פתאום מוצאים את האנשים האלה מסתובבים וחוזרים למגרשים.

אלכס מילר: האנשים האלה צריכים לפחות שבעה ימים לשבת בכלא.

אלכס מילר: נראה אותם אחר כך חוזרים למגרש ועושים איזשהו מעשה אלימות.

אלכס מילר: רבותי, אני גם אבדוק את בקשת חבר הכנסת דב חנין בעניין הקמת ועדת חקירה.

אלכס מילר: אנחנו לא נוהגים לעשות את זה, במיוחד בסיעות הקואליציוניות.

אלכס מילר: שוב, כל דבר ועניין כפוף להחלטות ההתאחדות לכדורגל לאור אותם שינויים שהצהירו כאן שברצונם לעשות.

אלכס מילר: ניתן תקופה של חודש-חודש וחצי.

אלכס מילר: ברגע שלא יהיו שינויים אנחנו נתקדם עם ההמלצות שלנו.

אלכס מילר: תודה רבה.